Ер кадастрига доир ахборотлар қандай олинади | NORMA.UZ\nЕр кадастрига доир ахборотлар қандай олинади\nЕр ресурслари, геодезия, картография ва давлат кадастри давлат қўмитасининг қарори (Адлия вазирлиги томонидан 2016 йил 24 майда 2791-сон билан рўйхатдан ўтказилган) билан Ер кадастрига доир ахборотларни манфаатдор юридик ва жисмоний шахсларга бериш тартиби тўғрисидаги низом тасдиқланди.\nҲужжатда ер кадастрига доир ахборотнинг турлари, шакллари ва шакллантириш манбалари, шунингдек уни тайёрлашга қўйиладиган талаблар баён этилган.\nБелгиланишича, ер кадастрига доир ахборот манфаатдор юридик ва жисмоний шахсларга (кейинги ўринларда – мурожаат этувчилар) уларнинг оғзаки ёки ёзма мурожаатномаси (бевосита, почта орқали ёки электрон ҳужжат шаклида) асосида тақдим этилиши мумкин.\nМурожаат этувчилар ер кадастрига доир ахборот бериш масалалари юзасидан, қоида тариқасида, тегишли ер участкасининг ўрнашган жойи бўйича туман (шаҳар) ер тузиш ва кўчмас мулк кадастри давлат корхонасига, ҳудудий ер ресурслари ва давлат кадастри органига ёки «Ергеодезкадастр» давлат қўмитасига мурожаат қилишга ҳақли.\nАгар сўралаётган ахборот «Ергеодезкадастр» давлат қўмитаси ёки унинг ҳудудий органида мавжуд бўлса, мурожаатномани қабул қилган ташкилот уни юқорида кўрсатилган тегишли ташкилотдан сўраб олади ҳамда мурожаат этувчиларга тақдим этади.\nЮридик шахснинг мурожаатномасида унинг тўлиқ номи, жойлашган жойи (почта манзили), сўралаётган ахборотнинг аниқ тури, жисмоний шахснинг мурожаатномасида эса унинг Ф.И.О., яшаш жойи, сўралаётган ахборотнинг аниқ тури кўрсатилиши керак. Мурожаатнома ишончли вакил томонидан берилган бўлса, мурожаатномага унинг ваколатларини тасдиқловчи ҳужжат илова қилинади.\nМурожаатномаларнинг ва берилаётган ер кадастрига доир ахборотларнинг ҳисоби бундай ахборотни бераётган ташкилот томонидан махсус журналда юритилади. Ер кадастрига доир ахборот берилганлиги ҳақидаги маълумотлар журналга масъул шахс томонидан ахборот берилган кундан бошлаб бир иш куни ичида киритилади.\nМурожаат этувчиларга уларнинг ҳуқуқлари ва қонуний манфаатларига дахлдор бўлмаган бошқа ер кадастрига доир ахборотларни бериш 1998 йил 28 августдаги 666-I-сон «Давлат ер кадастри тўғрисида»ги Қонуннинг 23-моддасига мувофиқ ҳақ эвазига амалга оширилади.\nЕр кадастрига доир очиқ ахборот барча мурожаат этувчиларга ҳеч қандай чекловларсиз берилади. Ер кадастрига доир фойдаланилиши чекланган ахборот фақат ер участкасининг эгасига, фойдаланувчисига, ижарачисига ва мулкдорига ёки уларнинг ишончли вакилига ҳамда қонун ҳужжатларига мувофиқ ер участкасига бўлган ҳуқуқ ўтган бошқа шахсларга берилади. Мурожаат этувчилар бошқа шахсларга тегишли бўлган ер участкалари тўғрисидаги ахборотни ер участкасига бўлган ҳуқуқ эгаси орқали олиши мумкин.\nЕр кадастрига доир ахборот қоғоз ёки электрон ҳужжат шаклида мурожаатнома келиб тушган кундан бошлаб 5 кун ичида берилади. Сўралган ахборотни тайёрлаш ишларининг ҳажми кўп бўлган ёки уни бошқа ташкилотдан сўраб олиш лозим бўлган тақдирда ахборот бериш муддати 15 кунгача узайтирилиши мумкин. Бунда ахборот бериш муддати узайтирилганлиги ҳақида мурожаат этувчига ёзма равишда ёки электрон почта орқали хабар берилади.\nҲужжатда мурожаат этувчиларга ер кадастрига доир ахборотни беришни рад этиш ҳоллари кўрсатиб ўтилган.\nЕр кадастрига доир ахборотни беришни рад этиш тўғрисидаги хат мурожаат этувчига рад этиш сабаблари кўрсатилган ҳолда ёзма равишда тақдим этилиши лозим.\nКўчмас мулкка бўлган ҳуқуқлар ва у ҳақда тузилган битимларнинг давлат реестрида, туман (шаҳар) ер кадастри дафтарида, кадастр йиғмажилдларида ёки бошқа манбаларда сўралаётган ер кадастрига доир ахборот мавжуд бўлмаса, бу ҳақда мурожаат этувчига ёзма равишда маълум қилинади.\nМурожаат этувчилар берилган ер кадастрига доир ахборотда хатолар, ноаниқликлар аниқлаганда ёки унинг таркибидан норози бўлганда ушбу ахборот маълумотлари қайта кўриб чиқилишини талаб қилишга ҳақли. Аниқланган хато ва ноаниқликларни тўғрилаш маълумотларни берган ташкилот ҳисобидан амалга оширилади.\nҚарор Ўзбекистон Республикаси қонун ҳужжатлари тўпламининг 2016 йил 30 майдаги 21-сонида расмий эълон қилинган кундан эътиборан кучга кирди.


[2021-04-14 21:05:14] Notice: Undefined variable: http_accept_language in /opt/www/vhosts/olympicboxing.uz/httpdocs/index.php on line 64\n Жаҳон чемпионатида умумжамоа ҳисобида биринчи бўлдик! / Ўзбекистон Бокс Федерацияси\n9-21 сентябрь кунлари Россиянинг Екатеринбург шаҳрида ўтказилган бокс бўйича жаҳон чемпионати якунига етди. Мусобақада жаҳоннинг 79 мамлакатидан 362 нафар спортчи совринли ўринлар учун кураш олиб борди. Улар қаторида ўзбекистонлик чарм қўлқоп усталари ҳам 8 та вазн тоифасида баҳсларда иштирок этишди.\nЖаҳон чемпионати ҳар қачонгиданда Ўзбекистон терма жамоаси учун муваффақиятли келди. Мусобақа якунига кўра, чарм қўлқоп усталаримиз 3 та олтин, 1 та кумуш ва 1 та бронза медалларини қўлга киритишди. Қайд этиш лозимки, ҳали хеч қайси жаҳон биринчилигида ўзбекистонлик боксчилар учта олтин медалга эга чиқишмаганди. Терма жамоамиз сафида Шаҳобиддин Зоиров (-52 кг), Миразизбек Мирзаҳалилов (-57 кг) ва Баҳодир Жалолов (+91 кг) олтин медални қўлга киритди. Дилшодбек Рўзметов (-81 кг) финалгача етиб борди ва кумуш медалга сазовор бўлди. Бобоусмон Батуров (-69 кг) эса бронза медалини терма жамоамизга тақдим этди.\nҚайд этиш лозимки, Ўзбекистон терма жамоаси мусобақа якунига кўра, умумжамоа ҳисобида биринчи ўринни эгаллади. Иккинчи ўринни эса 3 та олтин, 1 та бронза медали билан мезбон Россия терма жамоаси банд этди. Кучли учликка 1 та олтин, 1 та кумуш ва 4 та бронза медалини қўлга киритган Қозоғистон терма жамоаси боксчилари якун ясашди. Куба (1 та олтин, 1 та кумуш ва 1 та бронза) ва Англия терма жамоалари (1 та кумуш, 2 та бронза) мос равишда 4 ва 5-ўринни эгаллади.\nБугун, 22 сентябрь куни Ўзбекистон терма жамоаси аъзолари Тошкент шаҳрига етиб боришади. Улар Ислом Каримов номидаги Тошкент халқаро аэропортида тантанали кутиб олиниши режалаштирилмоқда. Барча ОАВ вакиллари ва мухлисларимизни ушбу тадбирга таклиф этамиз.


Эриксен келажаги ҳақида: “Яна ЕЧЛда ўйнашни истайман” / CHAMPIONAT.asia\nЭриксен келажаги ҳақида: “Яна ЕЧЛда ўйнашни истайман”\nТеглар : ЕЧЛ Кристиан ЭриксенБрентфорд\n“Брентфорд” ярим ҳимоячиси Кристиан Эриксен келажаги ҳақида гапирди.\nДанияликнинг ҳозирги жамоаси билан амалдаги келишуви июнда ўз ниҳоясига етади.\n“Менда бир қанча таклифлар бор, якуний қарорни қабул қилишдан олдин улар яхшилаб ўрганиб чиқаман. Яна чемпионлар лигасида ўйнашни истайман. Бу муҳим жиҳат эмас, аммо бу қанчалик ажойиблигини биламан”, дейди Эриксен.\nАввалроқ, 30 ёшли хавбекка “Тоттенхэм” ҳамда МЮ қизиқаётгани хабар қилингади. “Қизил иблислар” янги мавсум кўҳна қитъанинг нуфузли мусобақасида қатношолмаслиги аниқ бўлиб улгурган. “Шпорлар” эса АПЛда кучли тўртлик учун курашмоқда.\nМанба\t: Viaplay\nПулишич ушбу ёзда "Челси"дан кетмоқчи эмас 1\nРоналду "Манчестер Юнайтед"дан ўзини сотишни сўради. У фаолиятининг охиригача ЕЧЛда ўйнамоқчи 22\n16 май 13:04:46\nChelseada bir öynab köriş keragda yaxşi öyinçi lekin


"Тиббиёт қурилиш" УК мансабдорлари 2,3 млрд. сўм бюджет маблағларини талон-торож қилгани аниқланди / Ўзбекистон янгиликлари, энг сўнгги хабарлар\nБугун: Якшанба, июл 12, 2020\nЖАМИЯТ 0 Шархлар 1134 кўрилди\n"Тиббиёт қурилиш" УК мансабдорлари 2,3 млрд. сўм бюджет маблағларини талон-торож қилгани аниқланди\nноя 20 / 2019\nБош прокуратура ҳузуридаги Иқтисодий жиноятларга қарши курашиш департаменти томонидан Ўзбекистон Республикаси Соғлиқни сақлаш вазирлиги “Тиббиёт қурилиш” инжиниринг давлат унитар корхонасининг 2016-2019 йиллардаги фаолияти юзасидан текширув ўтказилди, деб хабар қилади бош прокуратура матбуот хизмати.\nЎтказилган терговга қадар текширувда, корхона мансабдор шахслари Соғлиқни сақлаш вазирлиги тизимидаги бино ва иншоотларни таъмирлаш учун бюджетдан ажратилган жами 2,3 млрд. сўм бюджет маблағларини яқин қариндошларига қарашли хўжалик юритувчи субъектларга амалда кўрсатилмаган дезинфекция ва компьютер хизматлари, ҳақиқатда бажарилмаган қурилиш ишлари учун ўтказиб бериб, талон-торож қилганликлари фош этилган.\nБундан ташқари, улар жиноий йўл билан топилган пул маблағларининг асл манбаини яшириб, мулкка айлантириш мақсадида, “Labo”, “Nexia-3”, “Cobalt”, “Lacetti” ва “Malibu-2” русумли жами 9 та автомашиналарни харид қилишиб, жиноий йўл билан топилган даромадларини легаллаштиришган.\nТекширув давомида давлат манфаатларига етказилган зарардан 1,1 млрд. сўми қопланиши таъминланди.\nҲозирда, мазкур ҳолатлар юзасидан Соғлиқни сақлаш вазирлиги “Тиббиёт қурилиш” инжиниринг давлат унитар корхонаси мансабдор шахслари ва бошқаларга нисбатан Жиноят кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.\nянв 29 / 2020\nЯна тиббиёт ходими калтакланди. Фарғонада бемор қиз ва унинг яқини ҳамширага жароҳат етказди\nянв 20 / 2020\n5,1 млрд. сўмлик табиий ва суюлтирилган газ талон-тарож қилинганлиги аниқланди\nянв 07 / 2020\nБеморга ёрдам бермоқчи бўлган ҳамшира унинг бувиси томонидан калтакланди\nдек 29 / 2019\nСаратон ҳақида тўққизта факт\nдек 27 / 2019\n15,7 млрд. сўмлик электр энергияси талон-торож қилинганлиги аниқланди


Рейтинг. Хитой, СССР, Шимолий Корея. Тарихдаги энг даҳшатли қирғинлар ўнлиги - Bugun.uz\nГеноцид бу этник ёки диний гуруҳ, раҳбар ёки ҳукуматнинг маълум бир гуруҳ одамларни диний, маданий, ирқий, сиёсий ёки бошқа сабабларга кўра йўқ қилиш тўғрисидаги қасддан қилинган қароридир. Бугун биз сиз билан тарихга назар соламиз ва энг аянчли, ошкора ва яширин геноцидлар ўнлигини кўриб чиқамиз.\n1. Хитойда катта сакраш ва маданий инқилоб (1949-1976 йиллар). Хитойнинг машҳур «катта сакраш» сиёсати давлатни иқтисодий ва сиёсий модернизация қилишга қаратилган эди. Бироқ ўша даврда мамлакат аҳолисининг 90 фоизи фақат қишлоқ хўжалиги билан шуғулланганлигини ҳисобга олсак, бу Хитой халқи учун катта стресс бўлди ва шу билан бирга 20-40 миллион кишининг ўлимига олиб келди.\nБунга пухта ва узоқни кўзлаб амалга оширилмаган ислоҳотлар ва олдиндан башорат қилиб бўлмайдиган иқлим шароити сабаб бўлган. «Катта сакраш» ортидан, орадан кўп ҳам вақт ўтмай давлат ҳаётнинг барча соҳаларини сиёсийлаштириш, мамлакат раҳбариятидаги зўравонлик ва тартибсизликлар билан кечган «маданий инқилоб» содир бўлди. Маданий инқилоб даврида 5 миллион киши репрессияга учради.\n2. СССРдаги Сталин даври (1929-1953). Одатда ҳамманинг кўз олдида энг шафқатсиз оммавий қотиллардан бири сифатида Адольф Гитлер гавдалансада, бу борада кўпчилик Иосиф Сталиннинг қилмишларини унутади, унинг ҳукмронлиги даврида бутун бошли мамлакат концлагерга айланганлигини эсга ҳам олмайди. Манбаларга кўра, унинг қатағонлари ва давлатни бошқариш сиёсат йўли натижасида 20 миллионгача одам ҳалок бўлган.\n3. Холокост (1939-1945). «Холокост» сўзини умрингиз давомида бир марта бўлсада эшитиб кўрганингиз тайин. Хўш, бу сўз қандай маънони англатишини англатишига ҳеч қизиқиб кўрганмисиз? Бу тушунча Германияда ҳам бир қисм вакиллари яшаган яҳудий халқини мақсадли равишда ва бутунлай йўқ қилишга қаратилган ҳаракатни ифодалайди.\nУмуман олганда, бу қирғин фашистлар Германиясида айрим ижтимоий ва этник гуруҳларга, жумладан, масонлар, лўлилар, жинсий алоқада бўлган бир жинслилар ва ўлим бўсағасидаги беморларга қаратилади. Натижада, дунёдаги барча яҳудийларнинг 1/3 қисми, жумладан, Европадаги яҳудийларнинг 60 фоизи, лўлиларнинг 1/3 қисми, полякларнинг 10 фоизи, 3 миллион совет ҳарбий асирлари ва бошқалар жисмонан йўқ қилинади.\n4. Камбоджада қирғинбарот йиллари (1975-1978 йиллар). Қизил кхмерлар 1975 йилда Камбоджа ҳукуматини ағдариб, унинг ўрнига коммунистик «утопия»ни яратганларида, уларнинг биринчи ҳаракати «давлат душмани» мақомига сазовор бўлган ҳар қандай одамни йўқ қилишга буйруқ бериш бўлди. Бу «шарафли» мақом эса нафақат собиқ тузумнинг собиқ аъзолари ва ҳарбийларга, балки журналистлар, ўқитувчилар, бизнесменлар, зиёлилар, буддистлар ва ҳатто ҳар қандай кўзойнак тақиб юрган зиёли бўлиб кўринган одамларга ҳам тегишли эди.\nУшбу қисқа вақт давом этган, аммо даҳшатли қатағонда ҳалок бўлганларнинг умумий сонини ҳеч қачон аниқ ҳисоблаб чиқишнинг имкони бўлмасада, камида икки миллион киши ҳалок бўлганлиги тахмин қилиш мумкин (Камбоджа аҳолисининг деярли 20 фоизи). Агар 1979 йилги Вьетнам истилоси кхмерларни ҳукуматдам ағдариб ташламаганида эди, қурбонлар сони, албатта, бундан анча кўпроқ бўларди.\n5. Арман геноциди (1915-1923 йиллар). Бугунги кун сиёсатчиларининг арман геноцидини эсламасликка ҳаракат қилишларига қарамай, кўпгина тарихчи олимлар ХХ асрдаги биринчи кенг кўламли уюшган геноцид турклар томонидан ҳарбий вазир Энвер Пошо бошчилигида амалга оширилган деб ҳисоблайди.\nБиринчи жаҳон урушидан кейин Туркияда 1,8 миллионга яқин арман ва юз минглаб бошқа миллат вакиллари қироб юборилган, сургун қилинган ва очликка маҳкум қилинган эди. Усмонлиларни тарихда биринчи бўлиб «концлагерь» тушунчасини амалиётга жорий қилганлар дейиш мумкиндир эҳтимол. Бугунги замонавий турклар мазкур геноциднинг амалга оширилганлигини тан олмайдилар, бироқ тарихчиларнинг фикри бу борада бутунлай бошқача.\n6. Руанда қирғини (1994 йил). Геноцидлар нафақат сиёсий қарама-қаршиликлар, балки қабилавий келишмовчиликлар туфайли ҳам юзага келиши мумкин. Тутсилар узоқ вақт ҳукмронлик қилган ва мамлакат аҳолисини назорат қилган, аҳолининг аксарияти ҳуту қабиласи вакилларидан ташкил топган Руандани бу борада яққол мисол қилиб келтириш мумкин.\nУларнинг 1962 йилда якунланган бутун ҳукмронлиги даврида 500 000 дан 1 000 000 гача одам ҳалок бўлди. Охир-оқибат, 1994 йилда Хуту президенти Хабяримананинг самолёт ҳалокатида сирли равишда вафот этиши туфайли юзага келган кескинлик ҳарбий можарога олиб келади. Бу қўшни икки халқ ўртасида қонли тўқнашувларга сабаб бўлади.\n7. Ҳиндистоннинг бўлиниши (1947 йил). Бу қирғинбарот ҳодиса ҳукумат томонидан маълум сиёсий сабабларга кўра уюштирилмаган тарихдаги кам сонли геноцидлардан бири бўлиб, у 1947 йилда Буюк Британия Ҳиндистонидаги энг йирик ва энг муҳим колонияларининг бўлиниши натижаси эди. Бу даврга келиб ҳинду ва мусулмон минтақаларини (мос равишда Ҳиндистон ва Покистон) бўлиб юборишга қарор қилинди. Бу қарор ўз навбатида миллионлаб мусулмонлар, ҳиндулар ва сикхларни «чегаранинг нотўғри томонида», яъни ўзларига тегишли бўлмаган ҳудудда қолиб кетишларига сабаб бўлди.\nНатижада, миллионлаб одамлар ўз уйларидан ҳайдаб чиқарилди ва улар ўзларига янги бошпана қидириш учун юзлаб километрларни босиб ўтишга мажбур бўлдилар. Умуман, гуруҳлар ўртасида пайдо бўлган доимий низолар натижасида ҳаммаси бўлиб 16 миллионга яқин одам ҳалок бўлди.\n8. Иккинчи жаҳон урушидан кейинги этник немисларни ҳайдаб чиқариш воқеалари (1945 йил). Кўпгина тарихчи олимлар бу ҳодисани халқнинг ҳақиқий геноциди эмас, балки кўчириш жараёнлари деб ҳисоблашади. Шунга қарамай, Иккинчи жаҳон урушидан кейинги даврда 14 миллионга яқин этник немислар ва уларнинг славян иттифоқчиларининг Совет Россиясидан Шарқий ва Марказий Европанинг босиб олинган ҳудудларидан мажбуран кўчирилиши геноцидга жуда яқин ҳодиса сифатида тарихга кирди. Сабаби бу «саёҳат» биз ярим миллиондан икки миллионгача одамнинг умрига зомин бўлган эди. Гарчи бу йўқотишларнинг аксарияти очлик ва касаллик туфайли содир бўлган бўлсада, кўплаб немислар тўғридан-тўғри Совет меҳнат лагерларида ўлдирилганлигини ҳам унутмаслик керак.\n9. Шимолий Корея (1945 йилдан ҳозирга қадар). «Меҳнаткашлар жаннатида» ҳозиргача қанча одам ҳалок бўлганини ҳеч қачон билиб бўлмайди. Аммо Пхеньян 1945 йилда «Буюк йўлбошчи» ҳокимият тепасига келганидан бери ўз халқи билан урушиб келаётгани ҳақидаги версия бор. Мамлакатда 1990 йилларнинг ўрталаридан бери бир неча миллион деҳқон очликдан нобуд бўлди, шу ўринда Шимолий Корея озиқ-овқат танқислигидан энг кўп жабрланган ҳудудларга озиқ-овқат ёрдами етказилишига тизимли ва атайлаб тўсқинлик қилгани таҳлилчиларга яхши маълум.\nВа албатта, сўнгги 65 йил ичида Шимолий Кореядаги кўплаб лагерларда ҳалок бўлган турли «жиноятлар»да айбланган миллионга яқин одам, жумладан, аёллар ва болаларни ҳам унутмаслик керак.\n10. Амалек ва мидиёнлар геноциди. Халқлар геноциди замонавий инсониятнинг кашфиёти эмас. Бунга биринчи мисол исроилликлар, амалек ва мидиён халқлари ўртасидаги қарама-қаршилик эди. Бунда геноцид ўта маҳаллийлаштирилган, бир неча ўн йиллар давомида камида бир неча ўн минглаб одамлар ҳалок бўлган.\nБизда ҳозирча шулар. Дунё тинч бўлсин! Яна рейтинглашгунча.


Илғор тажрибани ўрганиш — тўғри йўл\nТаълим 10 июн 2021 421\nТаълим сифатини назорат қилиш давлат инспекцияси мутасаддилари олий таълим соҳасидаги халқаро эксперт, Times Higher Education ташкилотининг Россия ва МДҲ мамлакатлари бўйича собиқ минтақий директори Егор Яблоков билан университетларни қўллаб-қувватлаш ва ривожлантиришга доир Россия тажрибасини ўрганиш бўйича видеоконференция форматида мулоқот қилди.\n— Президентимиз томонидан мамлакатимизда олий таълим тизимини 2030 йилгача ривожлантириш концепциясида республикамиздаги камида 10 та олий таълим муассасасини халқаро эътироф этилган ташкилотлар рейтингининг биринчи 1000 та ўриндаги олий таълим муассасалари рўйхатига, шу жумладан, иккита университетни биринчи 500 та ўриндаги олий таълим муассасалари рўйхатига киритиш вазифаси белгиланган, — деди инспекция бошлиғи Улуғбек Тошкенбоев. — Бу, албатта, ўз-ўзидан амалга ошадиган осон иш эмас. Кўпгина давлатлар тажрибасига назар солсак, уларда миллий университетларни қўллаб-қувватлашга қаратилган йирик дастурлар амалга оширилгани ва бу каби лойиҳалар яққол самара бераётганига гувоҳ бўламиз.\nУчрашув давомида халқаро экспертга ишлаб чиқилган янги дастурлар ва лойиҳалар ҳақида маълумот берилди. Унинг бу бўйича таклифлари тингланди.\nЕгор Яблоков Россиянинг “Приоритет-2030” академик стратегик лидерлик дастури мақсади, вазифалари ва амалга оширилиш механизми ҳақида батафсил сўзлаб берди. Шунингдек, ўзбекистонлик мутахассислар тайёрлаётган лойиҳалар аҳамиятига тўхталиб ўтди.\n— Мазкур дастур икки йил давомида етакчи мутахассисларни жалб қилган ҳолда ишлаб чиқилди. Ҳар қандай давлат университетларни ривожлантиришга маблағ ажратар экан, улардан жамият ва иқтисодиёт учун натижа кутишга ҳақли, — деди эксперт. — Таълим сифатини назорат қилиш давлат инспекцияси билан Times Higher Education минтақавий директори бўлиб ишлаган пайтимдан бери ҳамкорлик қилиб келаман. Ўзбекистон Президенти олий таълим соҳасини ривожлантиришга алоҳида эътибор қаратаётгани бежиз эмас. Чунки инсон капитали ва рақобатбардош олий таълим муассасаларисиз мамлакат келажагини тасаввур қилиб бўлмайди. Ўзбекистонда ҳам бунга ўхшаш дастурлар ишлаб чиқилаётгани, бу борада бошқа мамлакатлар тажрибаси ўрганилаётгани жуда тўғри танланган йўл деб ҳисоблайман.\nЯкунда инспекция вакилларининг “Приоритет-2030” академик стратегик лидерлик дастури бўйича саволларига батафсил жавоб қайтарилди. Шу билан бирга Ўзбекистон миллий олий таълим муассасалари бўйича ишлаб чиқилаётган дастурларни такомиллаштириш бўйича ҳамкорликни давом эттиришга келишиб олинди.


UZ TV NEWS - 195/202 - UzTV New York, Inc.\nHome » Archives by category » UZ TV NEWS (Page 195)\nШундай актёрлар бўладики, улар ижро этган роллари орқали миллатининг, халқининг юраги тўридан муносиб ўрин олади. Уларнинг рол ижро этаётган давридаги ижод завқи, кўнглидан таралаётган нур томошабинлар қалбини забт этади, ижобий қаҳрамонларининг хислатлари томошабинга маълум маънода «юқади». Навбатдаги суҳбатимиз Ўзбекистон халқ артисти Ёдгор Саъдиев билан. ҚИСҚА МАЪЛУМОТ Ўзбекистон халқ артисти, режиссёр Ёдгор Саъдиев 1946 йилнинг 12 […]\n«ФАРҒОНА» ОТЧОПАРИДА ХАЛҚ САЙЛИ\nҲаётимизни ва борлиқни рангин нурларга буркаётган Наврўз фарғоналикларни янада янги омадларга, муваффақиятларга ундамоқда. Осойишта ва обод юртга тўйлар, байрамлар ярашишини кишилар тилларида ва дилларида эътироф этмоқдалар. Наврўз миллий ва умрбоқий анъаналаримизнинг гултожидир. Вилоят ҳокимлиги, вилоят хотин-қизлар қўмитаси, “Маҳалла жамғармаси”, Маънавият тарғибот маркази вилоят бўлими, “Камолот” ЁИҲ вилоят Кенгаши ташаббуси билан “Фарғона” отчопарида ташкил этилган халқ […]\nБу инсоннинг исмини эшитганда кинотеатр мухлислари гоҳ «Олтин девор»даги Қиличбекни, гоҳ «Шайтанат»даги Ҳайдарни кўз олдига келтиришса, гоҳ унинг «Оталар сўзи – ақлнинг кўзи» кўрсатувидаги юзлаб образлари, турли эртак, мультфильм, кинофильмларга берган овози орқали жуда яхши танишади ва эъзозлашади. Ушбу саҳифамизда ана шундай эл ардоғидаги севимли актёримиз Ўзбекистонда халқ артисти Эркин Комилов ўзининг кўпчилик мухлислари учун […]\n«Лувр» — дунёдаги энг яхши музей\nЗиёратчиларнинг ташриф буюришига кўра Париждаги «Лувр» музейи дунёнинг энг яхши музейи мақомини яна ўзиники қилди. Ўтган йилнинг ўзида ушбу музейга 8 миллион 800 минг зиёратчи ташриф буюрган. Иккинчи ўринни Нью-Йоркдаги «Метрополитан» музейи эгаллаган. Бу музейга 6 миллион инсон меҳмон бўлган. Кучли учликни Лондондаги «»Британия» музейи эгаллаган: 5 миллион 800 минг зиёратчи. Кейинги ўринларни яна Лондондаги […]\nPage 195 of 202« First‹ Previous193194195196197Next ›Last »


• Ассоциацияга аъзолик →\nЛизинг берувчилар уюшмасида аъзолик ихтиёрий ҳисобланиб, ўз ичига қуйидаги категорияларни олади:\nТаъсисчилар — Уюшмани ташкил қилган, Уюшма Аъзоларининг Умумий Мажлиси томонидан ўрнатилган тегишли миқдорда ҳамда тартибда таъсис бадалларини киритган юридик шахслар. Таъсисчилар таъсис бадаллари киритилган пайтдан бошлаб, улар давлат рўйхатидан ўтганларидан кейин Уюшма аъзоларига айланадилар. Айни пайтда Уюшма аъзолари СП ЗАО «Ўзбек Лизинг Интернейшнл А.О.» ва «ZАMIN-INVEST» МЧЖ ҳисобланади.\nАссоциацияланган аъзолар — булар Уюшма уставини тан олган, Уюшманинг устав ҳужжатлари талаблари ҳамда кириш пайтида тасдиқланган Уюшма Аъзоларининг Умумий Мажлиси қарорларига мувофиқ кириш бадалини тўлаган исталган юридик шахслар бўлиши мумкин.\nФахрий аъзолар — булар Уюшма Уставини тан олган, Уюшмага Мувофиқлаштирувчи Кенгаш қарори билан кирган маҳаллий ҳамда халқаро тижорат ва нотижорат ташкилотлари бўлиши мумкин. Уюшманинг фахрий аъзолари мажбурий тартибда бадал киритмайдилар, бироқ бунга ҳуқуқлари бор. Фахрий аъзолар Уюшма Аъзоларининг Умумий Мажлисида қатнашиш ҳуқуқидан ташқари Уюшма аъзоларининг барча ҳуқуқларига эга.


Уч ойда ўрганса бўладиган "пултопар" ҳунарлар: "Ишга марҳамат" мономарказидан репортаж - 28.12.2020, Sputnik Ўзбекистон\nБугунги кунда Ўзбекистонда ташкил қилинган "Ишга марҳамат" мономарказлари янги ҳунар ўрганишни истаган ёки ўз ишини бошламоқчи бўлган одамлар учун яхши... 28.12.2020, Sputnik Ўзбекистон\n18:06 28.12.2020 (янгиланди: 13:12 01.04.2021)\nМономарказ ҳозирча Тошкент шаҳри Яшнобод туманида ташкил этилган.\nАммо 2021 йилнинг бошида Ўзбекистон регионларида ва Қорақалпоғистоннинг Нукус шаҳрида яна 13та шундай касб-ҳунар ўргатувчи мономарказлар ташкил этилади.\nБу ерда истаган инсон 2,3,4 ойгача бўлган муддатда 22 турдаги ишчи касблар, 5та хорижий тил ҳамда тадбиркорлик ва молиявий саводхонлик бўйича курсларни ўқиб, мамлакатда ва хорижда тан олинадиган Skills паспортини қўлга киритиши мумкин.\nМономарказда ўқишни тамомлаганликни тасдиқловчи ҳужжат - Сертификат ўрта махсус, касб-ҳунар таълими дипломи даражасига тенглаштирилади.\nМономарказдаги шароитлар ва ўқитиладиган касб турлари ҳақида фоторепортажимизда.\n© Sputnik / Дильшода Рахматова"Ишга марҳамат" мономарказлари - камбағал ва ишсиз фуқароларни тадбиркорликка жалб қилиш, уларни касб-ҳунарга ўқитиш мақсадида ташкил этилган. Фуқаролар касбларга марказда бепул ўқитилади.\n"Ишга марҳамат" мономарказлари - камбағал ва ишсиз фуқароларни тадбиркорликка жалб қилиш, уларни касб-ҳунарга ўқитиш мақсадида ташкил этилган. Фуқаролар касбларга марказда бепул ўқитилади.\n© Sputnik / Дильшода РахматоваМономарказда меҳнат бозори эҳтиёжларига мувофиқ, 22 турдаги касблар ва 5та хорижий тил ҳамда тадбиркорлик кўникмалари ва молиявий саводхонлик бўйича муддати 2,3,4 ойни ташкил қилувчи курслар бор.\nМономарказда меҳнат бозори эҳтиёжларига мувофиқ, 22 турдаги касблар ва 5та хорижий тил ҳамда тадбиркорлик кўникмалари ва молиявий саводхонлик бўйича муддати 2,3,4 ойни ташкил қилувчи курслар бор.\n© Sputnik / Дильшода РахматоваМарказда: сувоқчи, бўёқчи, ғишт терувчи, юк кўтариш машинаси оператори, электрик, маиший техникаларни таъмирлаш устаси, сантехник бўйича уста, токарлик ишлари бўйича уста, пайвандловчи ва ҳоказо касб-ҳунарларни эгаллаш мумкин.\nМарказда: сувоқчи, бўёқчи, ғишт терувчи, юк кўтариш машинаси оператори, электрик, маиший техникаларни таъмирлаш устаси, сантехник бўйича уста, токарлик ишлари бўйича уста, пайвандловчи ва ҳоказо касб-ҳунарларни эгаллаш мумкин.\nМономарказда шунингдек, хизмат кўрсатиш соҳалари: батлер-официант, эркаклар сартароши, аёллар сартароши, нейл-стилист, массажист, визажист, ошпазлик сингари ҳунарларга ҳам ўқитилади.\n© Sputnik / Дильшода РахматоваМономарказда шунингдек, хизмат кўрсатиш соҳалари: батлер-официант, эркаклар сартароши, аёллар сартароши, нейл-стилист, массажист, визажист, ошпазлик сингари ҳунарларга ҳам ўқитилади.\n© Sputnik / Дильшода РахматоваМономарказда шунингдек, хизмат кўрсатиш соҳалари: тикувчи, батлер-официант, эркаклар сартароши, аёллар сартароши, нейл-стилист, массажист, визажист, ошпазлик сингари ҳунарларга ҳам ўқитилади.\nМономарказда шунингдек, хизмат кўрсатиш соҳалари: тикувчи, батлер-официант, эркаклар сартароши, аёллар сартароши, нейл-стилист, массажист, визажист, ошпазлик сингари ҳунарларга ҳам ўқитилади.\n© Sputnik / Дильшода РахматоваБитирувчиларнинг касбий малакаси WorldSkills стандартлари асосида баҳоланади, шунингдек, баҳолаш муваффақиятли ўтган битирувчиларга Ўзбекистонда ва хорижда тан олинадиган Skills паспорти тақдим этилади. Ушбу паспорт касб-ҳунар таълими дипломи даражасига тенглаштирилади.\nБитирувчиларнинг касбий малакаси WorldSkills стандартлари асосида баҳоланади, шунингдек, баҳолаш муваффақиятли ўтган битирувчиларга Ўзбекистонда ва хорижда тан олинадиган Skills паспорти тақдим этилади. Ушбу паспорт касб-ҳунар таълими дипломи даражасига тенглаштирилади.\n© Sputnik / Дильшода Рахматова2021 йилнинг 1 январига қадар Қорақалпоғистон Республикаси ва вилоятларда 13та банд бўлмаган аҳолига хизмат кўрсатувчи "Ишга марҳамат" мономарказлари ташкил этилади.\nБугунги кунда ушбу мономарказларни қуриш, реконструкция қилиш, таъмирлаш ҳамда WorldSkills стандартлари асосида жиҳозлаш ишлари амалга оширилмоқда.\n2021 йилнинг 1 январига қадар Қорақалпоғистон Республикаси ва вилоятларда 13та банд бўлмаган аҳолига хизмат кўрсатувчи "Ишга марҳамат" мономарказлари ташкил этилади.


18 феврал куни “Локомотив” янги футболчиларни таништиради\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 18 феврал куни “Локомотив” янги футболчиларни таништиради\t06:28, 16 февраль 2016\t“Локомотив” футболчилари билан мулоқот қилишни, улар билан эсдалик расмга тушишни, клуб стадионида сайр қилишни, Осиё чемпионлар лигаси олдидан фуболчилар иштирокидаги очиқ машғулотни томоша қилишни истайсизми? “Локомотив” ФК сизга бу имкониятни яратиб беради.\n18 февраль куни “Локомотив” янги футболчиларни таништирув маросимини ўтказади. Севимли футболчиларингиз сафига 2016 йилги мавсум учун эндиликда Сервер Жепаров, Кахи Махарадзе, Шерзод Файзиев, Садриддин Абдуллаев каби йигитлар қўшилишди. Улар “Локомотив”нинг навбатдаги муваффақиятларига ўз ҳиссаларини қўшиш учун клуб билан шартнома имзолашди,бу ҳақда lokomotiv.uz нашрига асосланиб ЎФФ хабар беради.\n18 февраль соат 11:00 да “темирйўлчилар”нинг 2016 йилги мавсум учун янги либослари тақдимоти ўтказилади. Шунингдек, янги футболчилар расман таништирилади, улар иштирокида матбуот анжумани бўлиб ўтади. ОАВ ҳодимлари ўзларини қизиқтирган саволларга “Локомотив” футболчилари ва раҳбарларидан жавоб олишлари мумкин.\nШунингдек, 11:30 дан бошлаб “Локомотив” мухлислари стадионга қўйилади. Улар матбуот анжуманидан кейин нафақат янгилар, балки машғулот учун чиқиб келаётган клубнинг исталган футболчиси билан расмга тушишлари, дастхат олишлари мумкин бўлади. Футболчиларнинг ҳаракатларини стадионнинг энг яхши секторларида томоша қилишлари учун рухсат этилади.\nБир кунлик акциядан кейин ижтимоий тармоқларда эълон қилинган ва клуб атрибутлари акс этган фотосуратлар саралаб олинади. Уларнинг энг оригинали аниқланиб, мавсумдаги илк беллашув – “Локомотив” – “Ал-Иттиход” ўйини учун энг яхши сектордан икки кишилик чипта тақдим этилади. Имкониятни қўлдан бой берманг.


Москва ҳукумати кексаларни уйда қолишга, иш берувчиларни эса ходимларини масофадан ишлашга ўтказишга чақирди - Daryo\n11:13, 25.09.2020 20208\nМосква ҳукумати кексаларни уйда қолишга, иш берувчиларни эса ходимларини масофадан ишлашга ўтказишга чақирди\nМосква мэри Сергей Собянин 65 ёшдан катталар, шунингдек, сурункали касаллиги бор инсонлардан 28 сентябрдан бошлаб уйда қолишни сўради. Россия пойтахти мэрининг тавсияси Собяниннинг сайтида эълон қилинган.\nБу каби инсонлардан зарурат бўлмаганидан уйдан чиқмаслик сўралади. Улар имкони борича камроқ дўкон ва дорихоналарга бориши ва доимо ниқоб ҳамда қўлқопда бўлиши керак. Шунингдек, алоҳида яшайдиган қариндошлар ва яқинлари билан вақтинча мулоқотда бўлмаслик тавсия қилинган. Очиқ ҳаводаги сайр ва бадантарбия билан шуғулланиш тақиқланмайди.\n65 ёшдан катта ва сурункали касаллиги бор инсонларга масофадан туриб ишлаш ёки таътилга чиқиш тавсия этилган.\nШунингдек, Собянин иш берувчиларга ҳам мурожаат қилиб, имкони борича кўпроқ ходимларни масофадан ишлатишни сўраган. У иш жойларида санитария-эпидемиология хавфсизлиги чораларига қатъий риоя қилишни тавсия этган: дезинфекция ўтказиш, масофаланишга риоя қилиш, ниқоб ва қўлқоплардан фойдаланиш, ходимлар тана ҳароратини ўлчаш ва уларни COVID-19’га текшириш.\nШунингдек, Собянин транспортда, дўконлар ва бошқа жамоат жойларига боришда ҳам ниқоб ҳамда қўлқоп режимига риоя қилинишини сўраган. «Баҳордаги қаттиқ карантин чораларига қайтишни истамаймиз. Умид қиламанки, биз бундан қоча оламиз. Фақат ўзимизни ва яқинларимизни эҳтиёт қилсаккина», — дейди Москва мэри.\nАввалроқ Москвада июнь охиридан бери биринчи бор коронавирус билан суткалик касалланиш ҳолати минг кишидан ошгани тўғрисида хабар берилганди.\nМавзуга доир: Россиялик шифокор COVID-19 беморлари аҳволини ёмонлаштирадиган касалликларни маълум қилди\nЭслатиб ўтамиз, сентябрь бошларида Москва мэри шаҳарда коронавирус эпидемияси кузда қайта авж олишини, коронавирусни яқин олти ой ичида тўлиқ мағлуб этиш мумкинлигини тахмин қилганди.\n21:59, 30.09.2020 109103\n23:11, 16.09.2020 57170\n14:26, 11.10.2020 136066\n11:11 Бугун 724\nОАВ: Жо Байден Эрон билан ядро битимини қайта тиклаш бўйича музокаралар ўтказмоқда\n10:52 Бугун 3153\n10:31 Бугун 7341\n10:10 Бугун 4131


АРИСТОННИНГ АРМОНИ… (воқеа реал ҳаётдан олинган) - 30 Апреля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Апрель » 30 » АРИСТОННИНГ АРМОНИ… (воқеа реал ҳаётдан олинган)\nАРИСТОННИНГ АРМОНИ… (воқеа реал ҳаётдан олинган)\nВатандан олисда , ўзга юртда, қамоқ панжаралари ортида қанча йилларим ўтди. Эссиз! Қимматли умримни жуда арзон бир ҳавасга алмаштирибман. Неча йилдирки нуқсонли ҳаёт йўлимни ўйлаб, ўтган умримга ачиниб юрак бағрим эзилади . Бу ерда ўтган ҳар лаҳза минг йилларга тенг бўлсада, калтакларга ва жазоларга кўникиб сабр қилишдан ўзга чора йўқ. Зеро, оғир жиноятчилар сақланаётган колониялардаги ҳаёт ҳам оғир бўлади.\nБу ерда она юртимни бир бора кўрмок иштиёқида, бир ҳовуч тупроғининг тафтини ҳис қилиш илинжида яшамоқдаман.\nБу шунчалар улуғ истакки, ҳатто тушларимда юртим жамолини кўришга, уни ҳис қилишга уринаман.\nАслида шу тушларимдаги ҳисларим мени ҳаётга боғлаб турувчи бир арқондир.\nЭнг оғир кунларда ҳам мени яшашга шу туйғу ундаб турар балки…\nБугун ҳам юртимни туш кўрибман. Фасли баҳор эмиш … Тоғ-ён бағридаги адирлар ям-яшил либосга бурканган . Баланд тоғ чўққилари ҳали қор қўйнида худди ухлаётгандек гуё .\nМайин эсган шаббода майсаларни тебратиб уйқудан уйғотар, шабнам томчилари ила юзларини юварди .\nҚуёш заррин нурларини сочиб оламга жило бермоққа шай турибди. Кичик ариқдан эриган қор сувлари шошиб, тошдан-тошга урилиб, жўшқинлик куйини чалиб пастлик томон илдамлар, гоҳида сакраб-сакраб ариқ лабларини сийлаб, бўсалар оларди гўё. Сайроқи қушларнинг иштиёқ билан сайрашидан кўнгил барча ғуборлардан халос бўлиб, тенги йўқ туйғу ила ажиб бир ифорни дилга жо айлайди. Бу манзара менинг ҳам ҳиссиётларимни жунбушга келтириб, жиловини узиб, оппоқ булутлар узра мовий самода сузиб юргандек…\nШундай ширин хаёллар оғушида , болаларни бир-биринини қувлашиб , ўзаро айтилган шўх-шодон чақириқларию ва тонгда мудраб, эриниб тепалик сари туртиниб- суртиниб келаётган қўйларнинг дупир-дупирлари чалғитиб юборди.\n…Ичимни нимадир узиб яна йўтала бошладим. Ёнбошлаб, тираниб турганча дастрўмолимни оғзимга тутдим. Беш-ўн марта силтаб – силтаб йўталим тўхтади. Йўтал зарбидан сапчиб – сапчиб, хонани бошимга кўтарганимда хонадаги шерикларим онда-сонда бош кўтариб қараб қўяди холос .\nБу қамоқхонада менга ўхшаганлар жуда кўп, шунинг учун кўпчилик бу ҳолатга эътибор ҳам бермайди.\nФақат бироз ачиниш ҳисси, тўғрироғи, эртага ўзининг бошига ҳам шундай кунлар тушишидан ҳадик аралаш ички сезги ила нигоҳ ташлаб қўярди .\n…Ҳарбий хизматни ўтаб уйга борганимда отам қанчалик хурсанд бўлганди. Халққа ош бериб, базм уюштириб берганди ўшанда.\nОнам бўлса қувончдан дам йиғлаб, дам кулиб атрофимда парвона бўлар, меҳмонларга андармон бўлиб елиб-югуриб хизмат қиларди.\nКеча якунида отам сўзга чиқиб, кўз ёшларини яширолмасдан:\n– Мана Жасурбек ўғлим бағримизга аскарлик бурчини ўтаб қайтди! Пахлавондек йигит бўлибди . Энди юрт хизматини қилиб , ёнимизда бўлади . Ҳамқишлоқларим!\nКейинги сафар никоҳ тўйига келасизлар. Бизни қувончли кунларимиз сизларники, -деб ғурур билан гапирганди.\nОрадан бир ҳафта ўтиб мен Россияга ишлаб пул топиб келаман деб қатъий туриб олдим. Қишлоқда қолсам, худди дунёдан орқада қолиб кетаётгандек, умрим шу тоғлар орасида беҳуда ўтиб кетаётгандек, ўзга юртга ошиқардим.\nОта-онамнинг тушунтиришлари, насиҳатлари ҳам кор қилмади. Синглим ва укамни қанча зорланишига қарамасдан уйдан чиқиб ўзим хизмат килган Россиянинг Сибирь тарафларига келдим .\nБу ерларга келганимда, ҳали октябрь ойи бўлишига қарамасдан ҳамма ёқ оппок қорга бурканган эди .\nУзоқ юрилган йўл ўз кучини кўрсатди. Тезроқ бир бошпана топиб, мириқиб дам олиш, йўл чарчоқларини чиқариш илинжида бирга хизмат қилган Василийнинг (Вася) уйини қидириб топдим . Ҳартугул, Вася мени илиқ қарши олди. У билан кўришиб, келишим сабабини тушунтирган бўлдим. Суҳбат якунида у билан биргаликда ишлашга келишиб олдик. Эртасига Вася билан Сергей амакисининг ёнига бордик. Сергей амаки тадбиркор киши бўлиб, улгуржи олди-сотти билан шуғулларнаркан. Жияни Васяга ишонч билдириб иккаламизниям ишга олди .\nИшимиз ҳар хил юкларни қабул қилиш , жойлаштириш ва айтилган мижозга элтиб беришдан иборат эди.\nКўп ўтмай ишлар юришиб, қўлимизда жарақ-жарақ пул ўйнай бошлади.\nАммо қанчалик осон топсак, шунчалик осонлик билан совуриш одатимизга айланиб қолганди.\nБебошлигим, калтабинлигим, қолаверса фақат ўзимни ўйлашлигим сабаб кунлар, ойлар, йиллар ўтса ҳам бир маротаба бўлса-да уйга пул жўнатиш уёқда турсин, ҳатто бир энлик хат ёзмадим . Эҳҳ…!\nОнам шўрлик қай аҳволда экан хозир… Кутавериб, йўлга термулиб кўз ёшлариям қолмагандир.., бадбахт ўғлини ўйлайвериб сочлариям оқаргандир.., бебурд ўғлига инсоф сураб қўллари дуодами ё… Қўни-қўшни, қовми-қариндошларнинг юзлаб отган изтеҳзо яширин «юпанч» тошларини қандай кўтариб юрибди экан.\nОтам мени оқ қилгандир ҳойнаҳой… Чунки отам бир сўзли, қаттиққўл инсон.\nСинглим, укам ҳам турмуш қуриб, фарзандларини катта қилиб, неварали ҳам бўлишгандир…\n…Топган пулимни кўчага сарфлаб, кайф-сафо қилиб юравердим. Бу ҳам етмагандек, безори болалар тўдасига қўшилиб қолдим, улар билан қандай зулмкорлик бўлса ҳаммасини қилдим…\nБир куни дискотекада одатдагидек Вася бегона бола билан уришиб қолди. Жанжал кучайиб у болани шериклари тортқилади. Тарафкашлик бошланди. Кимдир Васяни бошига стол билан урди. Мен ҳам қараб турмадим, дуч келганини уравердим . Ахир шеригимни ҳимоя қилишим керак-ку. Жахлим кўзларимни кўр қилиб қўйганди. Улар ҳам бўш келмасди, кўпчилик бўлиб мени йиқитиб тепкилашга тушишди. Шунда қандай қилиб ёнимда олиб юрадиган пичоғимни қинидан суғуриб, иккитасини пичоқлаб ташлаганимни билмай қолдим. Ўзимга келганимда ҳамма қочиб кетган, икки бола ва Вася қора қонига беланган ҳолда полда ётарди. Кейин милиция келди . Жанжалга алоқаси бор хаммани қўлига кишан солиб олиб кетишди.\nСуд булди. Мени қасддан икки одамни ўлдирганликда айблашди. 1990 йилнинг 10 майида 27 йилга қамалдим…\nМана, 25 йилдирки шу ердаман . Бетон деворлар сирдошим . Бу деворлар не-не маҳбусларни кўрмаган дейсиз. Қанча ўлимларга гувоҳлик қилган. Кимдир ўпка касали билан ўлса , кимдир оғир калтаклар азобини тортиб ўлади.\nБу ердан соғ чиққанлар жуда кам. Муддатини ўтаб чиқса-да, озодликда кўп яшолмайди . Сабаби қамоқхонанинг оғир асоратлари ҳар лаҳзада ўлимни чорлаб туради …\nКолониядаги асосий ишимиз ўрмонда дарахт кесиш. Совуқдан оёқ-қўлларимиз музлаб қолса-да ишлайверамиз. Кечга яна тўрт девор орасида тун ўтади. Кеча кадрдон дўстим Юра шифохонадан қайтмади. Таъзиясини ўзимиз билганча хонада ўтказдик. Шифохонага кетмасидан олдин қамоқхона бошлиғи билан гаплашганди . Шунда у:\n– Ўртоқ бошлиқ , менинг куним битиб қолган. Ҳаммасидан хабарингиз бор. Мени юртимга юборинг. Ўз юртимга бориб жон берсам армонда кетмасдим,- деб бошлиқни кўзига илтижоли қараганида, бошлиқ:\n– Муддатинг тугагунча ўлигинг ҳам , тиригинг ҳам меники . Ҳеч қаерга рухсат йўқ, – деб хонасидан ҳайдаб чиқарган эди…\nЯнада ёлғизланиб қолгандек бўлдим. Чунки Юра қамоқхонадаги ягона сирдошим эди.\nҚанчалар муқаддас Ватан соғинчи. Бир ҳовуч Она тупроғимни кафтимда эзиб, ҳавосидан тўйиб нафас олсам дейман.\nЁшлигимда от чоптириб юрган адирлардаги майсаларнинг ифорига тўйсам армоним қолмасди .\nШилдираб оқаётган сойда юзимни ювиб, қониб-қониб ичсам-у, шаббодада тебраниб турган райхонларни юзимга босиб ширин ҳидларини ҳис қилсам армоним қолмасди…\n…Бемаҳал келган йўтал яна азоб берди . Ҳар силтаганда юрагимни узиб олай дейди. Жоним чиқиб кетадигандек бўлади. Оғзимни тўсган дастрўмол қизил қонга бўялади…\nЙўқ, менда барибир умид бор. Қамоқхонадан чиқсам тўғри юртим томон ғизиллайман.\nФақат бир ўй тинчлик бермайди: «Етиб бора оламанми?!»\nАзиз ўқувчим ! – Жасур бобо жазо муддатини охирги онларини турма шифохонасида ўтказди. 27-йиллик азоб – уқубатлардан оғир дардларни ўзига ҳамроҳ килиб олса-да, юрт соғинчи устун келиб ўзига чорларди . Озодликка чиқиб тўғри аэропортдан Ўзбекистонга учди . Жасур бобонинг кенг пешоналарини ажин босган , калта сочлари, қошларигача оқариб кетган. Кўзлари ичга ботган. Улар аламли ёшларга лиқ тўла. Юзларидан қон кочган. Лаблари қуруқшаб , озғин жуссаси энкайиб қолган.\nТошкент аэропортига келиб қўнган самолётдан кўзлари тўла ёш билан Жасур бобо аста пастга тушиб, она заминга оёқ босди. Улуғ бахтдан сармаст ҳолда таксига ўтирди.\nУйи томон таксида кетиб бораркан машина ойнасидан ажиб ифор юзига уриларди. Худди ҳаво етмаётгандек энтикиб-энтикиб нафас оларди. Худди тушларида кўрган ям-яшил адирлар ўзига тортдими, машинани тўхтаттирди. Пастга тушиб юзини майсаларга босиб узоқ ётди.\nТоқати тоқ бўлган ҳайдовчи эса Жасур бобонинг тепасига зарда аралаш келиб бор овозда бақирди. Бободан сас чиқмади. Баттар жаҳли чиқиб бобонинг елкасидан сиқимлаган кўйи чалқанчасига ағдарди. Шундагина…\nИч-эти музлаб кетди.\nҲа, Жасур бобо она заминга юзларини босганча жон берганди.\nКатегория: Hikoyalar to'plami | Просмотров: 42 | Добавил: Sherlaruz.CoM | Теги: #новости, #Yangiliklar, #uznews, #news, #newsuz, #ahborot, #Yangilik, #xabarlar, #habarlar | Рейтинг: 0.0/0


Тошкент, сувнинг сифати французлар томонидан яхшиланади\n22 Fevral 12:16 / Published in Ўзбекистон янгиликлари\nПойтахт ҳокимлиги матбуот хизмати улар ичимлик суви сифатини ошириш бўйича йиғилиш ўтказганлигини хабар қилди.\nХусусан, Франтсиянинг SUEZ компанияси расмийлари билан учрашув бўлиб ўтгани айтилмоқда. Унда Тошкент шаҳар ҳокими Жаҳонгир Ортиқхўжаев, Тошкент шаҳар ҳокимининг ўринбосари, «Тошкент шаҳар сув таминоти» МЧЖнинг ваколатли вакиллари, SUEZ вице-президенти Эрик Гебали ва бошқа ваколатли шахслар иштирок этишди.\nФранциянинг SUEZ компанияси билан биргаликда 7 йилга мўлжалланган Тошкент шаҳридаги сув таъминотини ўзгартириш режасини амалга ошириш муҳокама қилинди. Сув таъминоти иншоотлари бу алоҳида мақомга эга ва мамлакат учун стратегик аҳамиятга эга бўлган объектлардир. Ҳоким бу масалада давлат хавфсизлигини қандай таъминлашни ният қилгани ҳақида хабар берилмаган.\nФранция томонининг сўзларига кўра, улар пойтахтнинг ичимлик сув таъминоти тизимини ўрганиб, соҳани модернизация қилиш ва унинг фаолиятига янги технологияларни жалб қилиш бўйича ташкилий масалаларни кўриб чиқдилар. Энди умумий маълумотларнинг таҳлили асосида мақсадли чора-тадбирлар белгиланади ва лойиҳани амалга оширишнинг амалий жараёни бошланади.\nЛойиҳани амалга ошириш Тошкент шаҳрининг сув таъминоти ва канализация тармоқларининг халқаро стандартларга мувофиқ ишлашини, замонавий менежментни жорий этилишини ва ичимлик суви йуқотилишининг олдини олишни таъминлайди. Лойиҳа, шунингдек, ходимларни ўқитишни ҳам назарда тутади.\nБунга қўшимча қилайлик, 20 феврал куни Бош вазир ўринбосари — Инвестициялар ва ташқи савдо вазири С. Умурзоқов «SUEZ» компанияси делегацияси билан учрашув ўтказди.\nУчрашув давомида Тошкент ва Самарқанд шаҳарларида сув таъминоти тизимини модернизатсия қилиш ва ривожлантириш бўйича лойиҳаларни амалга ошириш масалалари муҳокама қилинди.\nМулоқот давомида франтсуз компанияси раҳбарияти Франтсия ҳукумати Тошкент шаҳрининг сув таъминоти тизимини такомиллаштириш лойиҳасини амалга ошириш учун 145 миллион евро миқдорида маблағ ажратилишини маъқуллаганлигини эълон қилди.\nTagged under: ИЧИМЛИК, КОМПАНИЯ, СУВ, ТАЪМИНОТ, ФРАНЦУЗ


17:24 / 19.04.2017 3272 pdf Ўқиш режими + -\nАллоҳ борлигига келтиргансан иймон.\nЛек ўз ҳолингга асло назар солмассан.\nБилгинки, Аллоҳга қул эрур инсон.\nБуюрилган бир кунда беш вақт намоз.\nЎйламагин ҳеч ҳориб, толмассан.\nАллоҳ учун ҳам вақт ажратгин бироз.\nОчлик шифохонасига даво деб ётиб.\nЛек рўза тутишга сабр этолмассан.\nЯна Аллоҳнинг раҳматини кутиб.\nАллоҳ раҳмли кечиради дея,\nМасиятлар этишга уялмассан.\nҚаҳридан ҳам бироз қўрқсангчи-я!\nЁлғонсиз савдони этолмай тасаввур.\nГўёки рост гап билан сотолмассан.\nТилинг борлигига айлабон шукур,\nОлтиндан ҳам қиммат тургайдир иймон.\nНечун ундан фойдаланиб қолмассан?!\nТавба қилмоқликка борида имкон,\n17:25 / 19.04.2017 3694\n1696 17:06 / 19.04.2017\n2349 17:12 / 19.04.2017


АҚШ Қуддусни Исроилнинг пойтахти дея тан олади - Sharh.uz\nБош саҳифа|Сиёсат|АҚШ Қуддусни Исроилнинг пойтахти дея тан олади\nАҚШ Қуддусни Исроилнинг пойтахти дея тан олади\nҚўшма Штатлар Қуддусни Исроилнинг пойтахти дея тан олади ва АҚШ элчихонасини Тель-Авивдан Қуддусга кўчиради. Бу ҳақда АҚШ президенти Дональд Трамп Исроил, Фаластин мухторияти, Саудия Арабистони, Миср ва Иордания раҳбарлари билан бўлиб ўтган телефон мулоқоти чоғида маълум қилди.\nБугун Дональд Трамп бу борада расмий баёнот бериши кутилмоқда. Ташкилий ва техник сабабларга кўра, кўчиб ўтиш камида олти ойдан сўнг амалга ошади.\nАраб давлатларининг етакчилари Дональд Трамп қарорини кескин танқид қилди. Европа Иттифоқининг ташқи ишлар масалалари бўйича олий вакили Федерика Могерини баёнот бериб, фаластинликлар ва исроилликлар ўртасида эришилган тинчлик битимига раҳна солувчи ҳар қандай қадамлардан тийилиб туриш лозимлигини таъкидлади. Франция ташқи ишлар вазирлиги Қуддус мақоми Исроил-Фаластин музокорларида белгиланиши кераклигини таъкидлади.\nЎз номини ошкор қилишни истамаган Америка вакилларининг айтишича, президент Трамп бу қарор тинчлик жараёнлари тараққиётига ҳисса қўшади деб ҳисобламоқда. Уларнинг таъкидлашича, бу қарор президент Трамп расман баёнот берганидан сўнгина расмийлаштирилади.\nЎзбекистон ва Афғонистон ўртасидаги ҳамкорликни янада мустаҳкамлашга қаратилган 20 та ҳужжат имзоланди Афғонистон билан ҳамкорликнинг муҳим жиҳатлари ҳақида Шавкат Мирзиёев баёнотида маълум қилинди


Ўзбекистон Миллий тикланиш демократик партияси лидери Алишер Қодиров Олий Мажлис қонунчилик палатасида иккинчи ўқишга тайёрланаётган «Давлат тили ҳақида»ги қонун ҳақида гапирди.\nСиёсатчига кўра, қонун янги таҳрирда қабул қилинган тақдирда қатор ўзгаришларни назарда тутади.\n«Давлат тили ҳақида»ги қонун 1989 йилда қабул қилинган. Бугунги кунда тилга бўлган муносабат, жамиятда ўзбек тилининг ўрни ва аҳамияти кескин ўзгарди.\nШундан келиб чиққан ҳолда қонуннинг янги таҳрирда қабул қилиниш жараёнлари бошланди. Яқин кунларда биз қонунни иккинчи ўқишда кўриб чиқамиз.\nАсосий ўзгаришлар ҳақида эса лойиҳа иккинчи ўқишдан ўтгандан кейин гапириш мумкин. Лекин «Миллий тикланиш» демократик партияси фракциясининг таклифи шундайки, давлат ташкилотларида ишловчи ходимлар ўзбек тилини билиши шарт.\nЯъни ходим давлат ташкилотида ишлаяптими, албатта, ўзбек тилида гаплаша олиши керак», – деди Алишер Қодиров.\nПартия таклиф қилаётган иккинчи таклиф – фуқаролар давлат ташкилотларига мурожаат қилган тақдирда, ўз мурожаатини давлат тилида бериши кераклиги борасида бўлмоқда.\n«Агар фуқаро ўз мурожаатини давлат тилида қилишининг иложи бўлмаса, таржимаси илова қилиниши шарт.\nБугунги кунда давлат идораларининг бошқа тилларда қилинган мурожаатларни кўриб чиқиш учун мутахассис ёки таржимонга эҳтиёжи бор. Унга жавоб бераётганда яна ўша тилда юбориш ҳам алоҳида харажатларни талаб қилади.\nҚолаверса, биз давлат ташкилотларига қабул қилинаётган ходимга хорижий тилларни билиши керак, деган талабни қўймаганмиз.\nТаклифларимизнинг яна бир муҳим жиҳатларидан бири таълим билан боғлиқ. Ҳозир Ўзбекистонда фуқаро учун таълим тилини танлаш ҳуқуқ сифатида берилган.\nКонституция бўйича турли миллат вакили бўлган ватандошларимизга ўз она тилида таълим олиши учун шароит яратиб берилган. Айнан мана шу шароитни сақлаб қолган ҳолатда, биз ўзбек оилалари учун таълим тилини танлаш имкониятини тўхтатмоқчимиз. Негаки, таълим тилини ҳамма ўз она тилида олиши керак ва бу қонунда акс этиши лозим», – деди партия раҳбари.\n«Ўзбек тилида иш юритишга қаршилар ўқисин» – Карим Баҳриев турли давлатларда тил қоидаларини бузишга қандай жазо белгилангани ҳақида\n«Ўзбек тили муҳокама, мурожаат тилига айланмаса, тилимиз заифлиги давом этаверади» – Алишер Қодиров\nХДП вакили тил қонуни масаласида партия позициясига қарши чиққанларни «онгсиз оломон» деб атади


Сафар Кокилов. Йўқолган кўричак (ҳажвия) | www.ziyouz.uz\nБош саҳифа Ўзбек насри онлайн антологиясиСафар Кокилов (1952-2018)Сафар Кокилов. Йўқолган кўричак (ҳажвия)\nСафар Кокилов. Йўқолган кўричак (ҳажвия)\nЭрталаб. Врачлар хонаси. Катта ойна қаршисида ўз аксига қараб патила сочини тараётган, кўзлари киртайган, соқоли ўсган юзлари сўлғин, бурни сўррайган, қотма жарроҳ Қорабоев навбатчиликни топширяпти. Аллақачон оқ халати ва қалпоғини кийиб, диванда оёқларини чалиштириб, бир қўлини диван орқасига ошириб, ястаниб ўтирган юзлари қип-қизил, хўппа семиз, тепакал жарроҳ Оқбоев навбатчиликни қабул қиляпти. У кийиниб-таранаётган Қорабоевдан сўради:\n– Хўш, қалай?\n– Ҳе-е, бўмади, – ҳорғин қўл силтади Қорабоев.\n– Нега? Бемор ўлиб қолдими?\n– Йўғ-э. Бемор тирик. Тушум бўлмади. Чўнтак қуруқ.\n– Ҳа-а, шундай денг. Чатоқ бўпти. Тун бўйи ишлаганингга яраша тушум бўлиб турса. Чарчаганинг ҳам билинмайди-да…\n– Ҳали бу ҳолва. Кечаси билан оёқда тик турганимизни айтмайсизми…\n– Нега, нега? Яна нима гап?\n– Кеча ўзи битта-ю битта бемор тушди. Шунинг операцияси деб тинмадик-да.\n– Оғирмиди? Нима билан?\n– Ҳе-е, жуда оддий. Кўричак…\n– Кўричак?! Наҳотки ёрилиб кетган бўлса?\n– Ҳе, бундан кўра ёрилгани яхши эди-е…\n– Ие, нега? Нима бўлди ўзи?\n– Шу десангиз, кўричаги топилмай роса овора қилди-да.\n– Рост, рост. Кечаси ўзи асосий навбатчи жарроҳ Сакбоев эди…\n– Ҳа-да. Одамлар уни орқаваротдан Сакбоев дейишади-ку. Қўпол-да, ўшанга…\n– Ҳа, биламан. Хўш, хўш?\n– Мен эса ёрдамчи жарроҳ бўлиб турдим. Операция хонасига кирганимда Сакбоев аллақчон беморнинг қорнини ёрган экан. Энди десангиз, икковлашиб ҳар излаймиз, ҳар излаймиз… Кўричаги йўқ. Билмайман, бир соат изладикми, икки соатми, ичакларини ағдар-тўнтар қилиб, қаричма-қарич “ревизия” қилиб чиқдик. Йўқ. Тополмадик…\n– Ўҳ-ҳў-ў. Бемор ҳам роса қийналибди-да…\n– Ҳе, сўраманг. Ўзиям операцияни маҳаллий оғриқсизлантириб қилганмиз. Беморнинг ҳуши жойида. Дорининг кучи эса вақт ўтган сайин камаймоқда. Ичакларини ҳар тортиб, ағдарганда бемор аёл “Дод!” дейди. Сакбоев эса “Жим ёт!” деб бақиради, аямай сўкади. Ҳе-е, – Қорабоев лабини тишлаб, ерга қараганича бош чайқайди: – У чатоқ, Сакбоев деганича бор экан-эй…\n– Хўш, кейин-чи? Топдингларми, ишқилиб?! – Cабри чидамай сўради Оқбоев.\n– Ҳе, қаерда дейсиз. Тополмадик…\n– Йўғ-э?! – Оқбоев кўзларини катта очиб, ёқасини ушлади. – Тавба! Хўш, сўнг-чи?\n– Сўнг Сакбоев ўзининг устози Сангиновга “Тез ёрдам” юбортирди…\n– Эҳ-ҳе-е. Ярим кечаси-я?! Сангиновнинг уйи ҳам туманнинг нариги четида-ку? Бориб келгунча икки соат ўтади…\n– Начора… Þбордик-да.\n– Бемор-чи? Қорни очиқ ётавердими?\n– Нимаям қиларди, бечора. Ётди қорнига терил дока ёпиб қўйдик. Оғриқсизлантирувчи укол қилдик. Ўзимиз ҳам … дам олдик, китоб варақладик. Уйқу қочсин деб бир пиёладан чой ичдик…\n– Ҳе ўлманглар… – Оқбоев “ҳи-ҳи”лаб кулди. – Хўш, сўнг Сангинов келиб топдими кўричакни?\n– Йўқ. Тополмади.\n– Йўғ-э?! Шундай уста жарроҳ-а?! – кўзлари ола-кула бўлди Оқбоевнинг.\n– Ҳе, бу ёғини эшитинг, – негадир кулиб давом этди Қорабоев. – Сангинов ҳам излаб-излаб тополмагач, ҳайрон бўлиб, “уф-ф, бу ордона қолгур қаерга йўқолди?” деб тўсатдан бақириб юборган эди, бемор чўчиб кўзини очди ва “Духтур, нимани излаётибсизлар?” деди қизиқиб. “Нимани бўларди, кўричагингни-да. Жим ёт!”, деб Сакбоев унга яна ўшқирди. Шунда бемор бирдан “Вой, духтур, менда кўричак йўқ… Ўн йил аввал олдириб ташлаганман…” деса бўладими. Ҳаммамиз тахта бўлиб қолдик. Бизга ёрдам бериб турган ҳамшира “пиқ” этиб кулиб юборди. Сакбоев кўзлари олайиб, оёқ-қўли дағ-дағ титраб бир беморга қарайди, бир Сангиновга. Шу пайт Сангинов қарсиллатиб Сакбоевга шапалоқ тортиб юборди-я. Мен қочиб қолдим. Роса жаҳли чиқди. “Ҳе, кўзинг кўр бўлгурлар, ўзингниям, мени ҳам қийнамай аввал беморнинг ўзидан сўрамайсанларми, аҳмоқ, эшакмия еганлар…” деб роса бақирди. “Сен-чи” деб, менга ҳам ўшқирди. Мен операцияга кейинроқ кирганимни айтиб қутулдим. Сакбоев эса … оладиганини олди. Лекин уни ҳам тушунса бўлади. Бемор аёл жуда семиз, қорни катта экан. Эски чандиғи билинмай кетганмиш, кўрмабди. Айби сўрамагани… Биласиз-ку, ўзи сал ҳовлиқмароқ…\n– Оббо сизлар-эй… Роса қийналибсизлар-да… – деди Оқбоев кинояомуз кулиб.\n– Ҳе-е, нимасини айтасиз. Шарманда бўлдик, шарманда – деди Қорабоев ҳам тиржайиб, эшик томон юраркан. Оқбоевга қараб яна писанда қилди:\n– Тағин буни бировга гуллаб юрманг-а. Сизни ўзимизники деб айтдим. Тиббий сир. Ҳиҳ-ҳиҳ-ҳи-ҳи…\n– Йўғ-э, ўлибманми айтиб. Сизнинг сирингиз менинг сирим-да, – деди Оқбоев кула-кула уни уйига кузатаркан…\n← Аввалги Аввалги Сафар Кокилов. Така бўлсин сут берсин (ҳажвия)\nКейинги → Кейинги: Сафар Кокилов. Текширувчилар келармиш (ҳажвия)


hidoyat.uz – “Мовароуннаҳр” нашриётининг сайти - МУҚТАДИЙ ҚИРОАТ ҚИЛМАЙДИ\nМУҚТАДИЙ ҚИРОАТ ҚИЛМАЙДИ\n2015 йил 27 октябр\nАлоуддин Самарқандий “Туҳфатул фуқаҳо”да айтади:\n«Намозда қироат қилиш барча олимлар наздида фарздир... Зеро, Набий (соллаллоҳу алайҳи ва саллам)нинг “Қироатсиз намоз йўқ”, деганлар. Бу ҳукм имом ва намозни ёлғиз ўқувчига тегишли. Мазҳабимизда муқтадий (имомга эргашувчи)га қироат лозим эмас».\nАлоуддин Косоний “Бадоиъус саноиъ”да буни қуйидагича шарҳлайди:\nЧунки оятда бундай буюрилган: «Қуръон ўқилганда уни тингланг ва сукут сақланг! Шояд (шунда) раҳм қилингайсиз!» (Аъроф, 204). Бу амр Қуръон тиловат қилинганда эшитишни ва сукут сақлашни ифода этади. Шунинг учун Қуръон овоз чиқарилмай ўқилганида, уни эшитиш мумкин бўлмаса-да, сукут сақлаш лозим. Зеро, Қуръон ўқилганда сукут қилиш вожиб бўлади. Убай ибн Каъб (розияллоҳу анҳу) бу оят нозил бўлганида улар имом орқасида қироат қилишни тарк этишганини айтганлар. Уларнинг имомлари Расулуллоҳ (соллаллоҳу алайҳи ва саллам) эдилар. Шундан аёнки, Қуръон ўқилганида сукут қилиш Расулуллоҳ (соллаллоҳу алайҳи ва саллам)нинг буйруқлари билан собит бўлган.\nРасулуллоҳ (соллаллоҳу алайҳи ва саллам): “Имом унга эргашиш учундир. Унга хилоф қилманглар. Агар у такбир айтса, такбир айтинг. Агар қироат қилса, сукут сақланг”, деганлар.\nБу имом қироат қилганида сукут қилишга амрдир. “Қироатсиз намоз бўлмайди” ҳадисига келсак, муқтадийнинг намози қироатсиз намоз эмас, балки қироатли намоздир. Зеро, имомнинг қироати муқтадий қироатидир. Чунки Набий (соллаллоҳу алайҳи ва саллам): “Кимнинг (намозда) имоми бўлса, унда (намозда) имомининг қироати унинг қироати бўлади”, деганлар.\nБурҳонуддин Марғиноний “Ҳидоя”да айтади:\n«Имомга эргашувчи унинг орқасида қироат қилмайди... Бунга бизнинг далилимиз Расулуллоҳ (соллаллоҳу алайҳи ва саллам)нинг: “Кимнинг (намозда) имоми бўлса, унда (намозда) имомнинг қироати унинг қироати бўлади”, деганларидир. Имомга иқтидо қилганнинг қироат қилмаслигига саҳобалар ижмо қилишган. Расулуллоҳ (соллаллоҳу алайҳи ва саллам): “Агар имом қироат қилса, сукут сақланглар”, деганлар».\nШу мавзуда нақл қилинган бошқа баъзи ривоятлар:\nАбу Мусо Ашъарий (розияллоҳу анҳу)дан ривоят қилинади: “Агар (имом) қироат қилса, сукут қилинг” (Имом Муслим).\nЯна у кишидан ривоят қилинади: «Расулуллоҳ (соллаллоҳу алайҳи ва саллам) бизга таълим бериб: “Агар намозга турсангиз, бирингиз сизга имом бўлсин. Агар имом қироат қилса, сизлар жим туринглар”, дедилар» (Имом Аҳмад “Муснад”да ривоят қилган).\nАбу Ҳурайра (розияллоҳу анҳу)дан ривоят қилинади: «Расулуллоҳ (соллаллоҳу алайҳи ва саллам) айтдилар: “Имом унга эргашиш учундир. Агар такбир айтса, такбир айтинг. Агар қироат қилса, жим туринг”» (Насоий).\nЖобир (розияллоҳу анҳу) Набий (соллаллоҳу алайҳи ва саллам)дан ривоят қилади: “Имоми бор ҳар бир киши учун имомнинг қироати унинг қироати бўлади” (Ибн Абу Шайба).


Шоир Абдулла Ориповнинг «Эшитган эдимки, ярадор оҳу – Излармиш тоғлардан мўмиё – нажот», деб бошланадиган шеъри бор. Оҳу захмига мўмиё малҳам бўлгани каби адолат, ҳақиқат излаганга суд идораси бамисоли нажот қалъаси бўлиб кўринади. Чунки одам боласи оч, юпун яшашга чидаши мумкин, аммо адолатсизликка чидай олмайди, деган ҳаёт ҳақиқати бор.\nДавлатчилик пайдо бўлгандан бери фуқаро адолат излайди. Топганидан йўқотгани кўп бўлган элимиз учун ўтган тузумлар, сиёсату мафкуралар даврида адолат эшиги гоҳ тақа-тақ ёпилди, гоҳ адолат истаганларга туҳмат ёрлиғи ёпиштирилди.\nЎзбекистон Судьялар олий кенгаши ташаббуси билан тайёрланган «Судья маънавияти, одоби ва масъулияти» номли китобни содиқ ҳамроҳ дегим келди. Таниқли зиёлилардан тузилган ижодий гуруҳ меҳнати зое кетмаган дейишга асосларимиз бисёр. Мазкур китобни иймонга, эътиқодга чорлов, огоҳлик қўнғироғи дейиш мумкин. Китобда Қуръон оятлари ва ҳадислардан келтирилгани таҳсинга сазовор. «Эй Одам фарзанди, билгинки, Мендан бошқа ёрдамчиси йўқ бечораҳол одамга зулм қилганларга нисбатан ғазабим қаттиқ», деган ҳадиси қудсийни англаган судья мезон борлигини, сўроқ-савол ҳақлигини унутмайди.\nТўплам нафақат судьялар, юридик йўналишда таълим олаётган талабалар учун муҳим қўлланма, балки афкор омма учун ҳам бирдай қизиқ ва фойдалидир. Адабиёт, тарих, мусулмон шарқи ҳуқуқшунослиги сарчашмалари, азиз-авлиёлар ҳаётига оид ўнлаб ҳикоят-у ривоятлар, халқ мақолларию файласуфлар фикрлари ҳар қандай талабчан китобхонни бефарқ қолдирмайди. Китоб соҳа мутахассислари билан бир қаторда, жамиятдаги ҳар бир онгли одамни хайрли амаллар қилишга ундайди. Илми кўп, аммо амали кам халқлар қатори эҳсон деганда асосан жонлиқ сўйиб, элга ош тарқатишнигина тушунадиган бўлиб қолдик. Ҳолбуки, аждодларимиз бурун «Икки киши ўртасини адолат билан ислоҳ этиш – эҳсондир», деган суннатга қаттиқ амал қилган.\nҲаммамиз яхши биламиз: кўп фильмларида адолат истаган фуқаронинг судда ғолиб чиқиши таъсирчан лавҳаларда кўрсатилади. «Фақат ҳақиқатни сўзлайман...», дея онт ичган гувоҳ, мазлум ва ситамгар тўқнашуви, судьянинг адолат тарозисини тўғри қўйгани оқибатида ҳақиқат тантана қилгани томошабинни жунбушга солади. Инсон онгига кучли таъсир этувчи восита бўлмиш кинода муайян ғоя илгари сурилиши аён ҳақиқат. Шу маънода, мазкур китоб тарғиботи борасида таклифим тарих ва бугунни уйғунлаштирган кўп қисмли ҳужжатли, бадиий фильм яратиш ва уни телеканаллару ижтимоий тармоқлар орқали тарғиб этиш зарур.\nКитобдан ўрин олган илмий-тарихий, адабий далиллар фильм сценарийсини бойитиш билан бир қаторда, бизнинг болаликдаги тасаввурларимизга ҳам жуда уйғун. Ахир, қозилар адолат тимсоли ўлароқ тасвирланган эртак ва ривоятларни ўқимаган ўзбек бор эканми?!\nТўпламда судья бадиият билан ошно бўлиши лозимлиги алоҳида таъкидланади. Ҳақрост, маърифатли, китобхон судья шайтоний васвасага берилмайди, нафс илгида қолмайди. Билимли ва журъатли судьядан программалаштирилган робот ясаш жуда мушкул. Янги Ўзбекистонга шахс бўлиб шаклланган судьялар керак.\nЖурналистлар меҳнатининг меваси\n🕔09:24, 26.11.2021 ✔47\nКитоб – инсоннинг энг яқин дўсти ва маслаҳатчиси, ақл қайроғи ва билим манбаидир. Китоб фикрлаш қуроли, хазиналар калити, тафаккур манбаи бўлгани учун ҳам халқимиз уни нондай азиз, мўътабар ва муқаддас деб билган. Шунинг учун китобга бўлган муҳаббат, уни қадрлаш, ўқишга бўлган иштиёқ халқимизнинг қон-қонига сингиб кетган.\n🕔09:38, 19.11.2021 ✔63\nКитобхонлар учун замонавий қулайлик\n🕔18:00, 11.11.2021 ✔68\nҚарийб ўн йилдан буён ўтказиб келинаётган ўзига хос китобхонлик байрами бу йил ҳам ёшлар учун қизиқарли ва ҳар томонлама фойдали бўлди. «Infolib uzbekistan-2021» Х Миллий ахборот-кутубхона ҳафталиги мамлакатимизда китобхонлик эзгу анъанаси изчил давом этаётганини намоён этмоқда.\n✔ 47 🕔 09:24, 26.11.2021\n✔ 63 🕔 09:38, 19.11.2021\n✔ 68 🕔 18:00, 11.11.2021\nҲар доимгидек ишхонадан чиқиб университетимиз томон йўл олдим. Газетамизнинг кейинги сони учун бир нималарни хаёл қилиб автобус бекатига етиб келганимни ҳам сезмай қолибман. Атрофда одамлар гавжум.\n✔ 61 🕔 17:57, 11.11.2021\n«Муштум» яна ҳаётга қайтди\nЎзбекистоннинг ягона ҳажв журнали дея эътироф этилган «Муштум» айрим сабабларга кўра чоп этилмаётган эди. Хайрият, ташаббускорлар кўмаги билан журнал яна ҳаётга қайтди, унинг янги сони нашрдан чиқди.\n✔ 96 🕔 16:33, 15.10.2021


Туркманистон президенти Ўзбекистонга ташриф буюради - EFFECT.UZ\n. 10:58 | 02.10.2021\nТуркманистон Вазирлар Маҳкамаси Раиси ўринбосари, ташқи ишлар вазири Р.Мередов президент Гурбангули Бердимухамедовнинг 4-5 октабр кунларига белгиланган Ўзбекистон Республикасига расмий ташрифига тайёргарлик ҳақида ҳисобот берди.\nЭнг яқин қўшнилар бўлган давлатлар билан дўстона ва қардошлик мулоқотини ривожлантириш – мамлакат ташқи сиёсатининг асосий йўналишларидан бири бўлиб, у мамлакат раҳбари раҳнамолигида изчил амалга оширилади.\nШу муносабат билан, 1993 йил февраль ойида дипломатик муносабатлар ўрнатилган Туркманистон ва Ўзбекистон Республикаси сиёсий, савдо-иқтисодий ва маданий-гуманитар соҳаларда фаол ҳамкорлик қилаётгани қайд этилди. Ҳозирги вақтда икки томонлама шерикликнинг ҳуқуқий асослари 221та ҳужжатни ташкил этади.\n2007-2021 йиллар мобайнида олий даражадаги 23та ўзаро давлат, расмий ва ишчи ташрифлар амалга оширилди.\nИшлаб чиқариш табиати туркман-ўзбек иқтисодий муносабатларига хосдир, икки томонлама ташқи савдо айланмаси ҳажмининг ижобий динамикаси кузатилмоқда. Бу ерда Ҳукуматлараро қўшма комиссия фаолиятига муҳим ўрин берилган. Шу кунгача унинг 16та учрашуви бўлиб ўтди.\nТуркманистон ва Ўзбекистон маданий-гуманитар соҳада ҳам самарали ҳамкорлик қилмоқда. Бу йўналишда мунтазам равишда турли тадбирлар, жумладан, ўзаро маданият кунлари ўтказилади. Шу кунларда Ўзбекистонда туркман киноси кунлари ўтказилмоқда.\nШу билан бирга, олий даражадаги келишувлар асосида икки давлат минтақалари ўртасидаги алоқаларни фаоллаштиришга алоҳида эътибор қаратилмоқда.\nҲозирги вақтда ҳар икки мамлакат ташқи ишлар вазирликлари Туркманистон Президентининг Ўзбекистон Республикасига расмий ташрифига тайёргарлик кўриш бўйича биргаликдаги кенг кўламли ишларни амалга оширмоқдалар.\nБунда бир қатор муҳим тадбирлар, жумладан Туркман-Ўзбек иқтисодий форуми режалаштирилган. Шу муносабат билан тегишли Дастур лойиҳаси кўриб чиқиш учун мамлакат раҳбарига тақдим этилди.\nГурбангули Бердимуҳамедов маърузани тинглаб, қардош халқларни бирлаштирган, тарихан шаклланган маданий ва маънавий ҳамжамиятга асосланган туркман-ўзбек муносабатларининг анъанавий дўстона, яхши қўшничилик хусусиятини таъкидлади.\nТурманистон раҳбари мавзуни давом эттирар экан, ҳар йили янги аниқ мазмун билан тўлдириладиган ўзаро манфаатли шерикликни ўрнатиш учун таъсирчан кўп қиррали салоҳият мавжудлигини қайд этди. Шу нуқтаи назардан, ҳар икки мамлакатнинг минтақавий даражасида ишлаб чиқариш алоқаларини мустаҳкамлаш учун ҳам яхши истиқболлар мавжудлиги айтилди.\nСентябрь ойида Ўзбекистоннинг Хоразм ва Бухоро вилоятларига Дашоғуз ва Лебап вилоятлари ҳокимликлари делегацияларининг ишчи ташрифлари ҳам бунга ҳисса қўшади.\nШу билан бирга, мамлакатлар кўп томонлама форматда, нуфузли минтақавий ва халқаро ташкилотлар орқали конструктив ҳамкорлик қилишмоқда, бу ерда улар бир-бирини ўзаро қўллаб-қувватлайдилар.\nTeglar:Gurbanguli Berdimuhamedov, Turkmaniston, Ўзбекистон


Жавобини билмаса, фаросат билан жавоб бериш мумкинми?\n00:00 / 26.01.2007 | eski savollar | 2023\nАссаламу алайкум! Шайх ҳазратлари, мен берилган бир нечта саволларга ичимда жавоб шундай бўлса керак дейман (масалан у, домлаларга ўқитиш ҳақида ёки таҳорат ва яна бошқа мавзулар ҳақида). Ўйлаганларимдек кўпинча жавоблар бўлади. Биламан, ҳар доим инсон тўғри ўйламаслиги мумкин! Лекин агар бир амал устида туриб қолсам-у (масалан таҳорат,ғусл... устида) исломий жавобни била олмасам, ўзим фаросатимни ишга солиб ўзим амал қилишим жоизми?\nИслом илм дини, ҳар бир нарса илм асосида бўлишини талаб қилади. Мусулмон одам ўзи қилиш лозим бўлган нарсани ўрганиши керак. Сизга таҳорат қилиш керак бўлдими, демак уни ўрганиш фарз бўлади. Мисол учун ёш бола балоғатга етди. Унга намоз ўқиш фарз бўлди. Намоз ўқиш учун таҳорат қилиш керак бўлади. Шунинг учун унга таҳорат ва намозни ўрганиш фарз бўлади. Ўзи тахмин ва фаросат билан, менимча бундай бўлса керак дегани дуруст бўлмайди. Баъзи ўйлаган нарсани тўғри чиқиши Ислом соф табиат дини эканидан. Аммо бу ҳужжат бўла олмайди.\nҲазратнинг дисклари ҳақида\nҚайтадан ўқиладиган намоз\nНамозда қўлларнинг ҳолати\nАёллар қазо намозида иқомат айтадими\nСаловотда адашганда саҳв саждаси\nНамоздаги ҳолатларга доир (жамоатда)\nИшлайдиган жойимдаги сурат\n”Шом вақти мазҳабларда?”\nЗавол дегани нима


«Бунёдкор» ўз майдонида ҳам «Пахтакор»ни енгди ва Ўзбекистон Кубоги финалига чиқди\n20:50 / 16.09.2015\nБугун, 16 сентябрь куни Ўзбекистон Кубоги ярим финалининг иккинчи ўйини ҳам бўлиб ўтди. "Бунёдкор" клуби ўз майдонида "Пахтакор"ни қабул қилди ва 1:0 ҳисобида ғолиб чиқиб, финал йўлланмасини қўлга киритди.\nУчрашувдаги ягона гол 25 дақиқада урилди. Ёш ҳужумчи Элдор Шомуродов "Пахтакор" ҳимояси ва дарвозабон Александр Лобанов йўл қўйган хатодан унумли фойдаланиб, аниқ зарба билан ҳисобни очди. Шундан сўнг "қалдирғочлар" сўнгги дақиқаларга қадар тартибли равишда ҳимояланиб, қарши ҳужумлар ташкил қилиш орқали ўйинни давом эттиришди.\nУчрашув охирига қадар ушбу ҳисоб ўзгармади ва "Бунёдкор" Ўзбекистон Кубоги финалига чиқди. Эслатиб ўтамиз, кеча "Насаф" худди шундай ҳисобда "Локомотив"ни мағлуб этиб, финалга чиққан эди.\n"Бунёдкор" - "Пахтакор" 1:0\nГол: Шомуродов 25\n"Бунёдкор": 12.Зуҳуров 2.Шораҳмедов 4.Каримов (С) 5.Жўраев 7.Зуаги 9.Сато 13.Милошевич 17.Ҳамдамов 19.Ўринбоев 39.Шомуродов 48.Комилов\n"Пахтакор": 12.Лобанов 2.Кримец 4.Ораховац 5.Исматуллаев 6.Ҳолмуҳаммедов 7.Махарадзе (С) 8.Каримов 9.Машарипов 11.Сергеев 15Соҳибов 28Андреев


Пашинян истеъфога чиқди\n25.04.2021 12:25 0 2146\nAрманистон Бош вазири Никол Пашинян якшанба куни телевизион мурожаатида мамлакатда муддатидан олдин парламент сайловларини ўтказиш учун истеъфога чиқишини айтди.\n«Бугун мен 20 июнь куни муддатидан олдин парламент сайловларини ўтказиш учун истеъфога чиқмоқдаман», — деди у.\nАввалроқ Пашинян навбатдан ташқари парламент сайловлари 20 июнь куни бўлиб ўтишини эълон қилганди. У парламентни тарқатиш механизмини бошлаш учун апрель ойида расман истеъфога чиқишини, аммо ҳукуматни сайловгача бошқаришини маълум қилди. Aрманистон қонунчилигига биноан, Миллий Мажлисга навбатдан ташқари сайловлар парламент тарқатилганидан кейин 30 кундан сўнг ва узоғи билан 45 кун ичида ўтказилади. Тарқатиш механизми истеъфога чиққанидан кейин расман ишга тушиши мумкин. Aгар депутатлар икки ҳафта ичида икки марта бош вазирни сайламасалар, парламент тарқатиб юборилади.\nдепутат парламент Арманистон Бош вазир истеъфо Никол Пашинян\nЖамият 21/06, 12:18\nПашиняннинг қўли баланд келди\nХориж 14/06, 08:50


“Эътироф-2015” миллий мукофоти совриндорлари номи маълум бўлди\n21:38 / 21.12.2015\nБугун, 21 декабрь куни пойтахтимиздаги “Истиқлол” санъат саройида “Эътироф-2015” миллий мукофоти совриндорларини тантанали тақдирлаш маросими бўлиб ўтди. Унда 23та номинация бўйича ғолиблар номи эълон қилинди.\nТадбир эстрадамизнинг ёрқин юлдузлари иштирокидаги концерт дастури билан ҳамоҳангликда кўтаринки руҳда бўлиб ўтди. Қуйидаги номинациялар бўйича ғолибларга мукофот статуэткаси ва дипломлар тақдим этилди:\n“Йилнинг энг яхши театр актёри” – Феруз Бурхонов;\n“Йилнинг энг яхши театр актрисаси” – Шахло Темирова;\n“Йилнинг энг яхши киноактрисаси” – Юлдуз Ражабова;\n“Йилнинг энг яхши киноактёри” – Шоҳрух Насимов;\n“Энг яхши тарихий аёл образи” – Гулбаҳор Йўлдошева;\n“Йилнинг энг яхши ёшлар дастурлари продюсери” – Бахтиёр Сафаров;\n“Энг яхши радио бошловчи” – Иброҳим Аҳмедов;\n“Энг яхши журналист” – Жамшид Умрзоқов;\n“Эътибор” – Нуриддин Ҳамроқулов;\n“Санъат соҳасидаги хизматлари учун” – Нуриддин Ҳайдаров;\n“Йилнинг энг яхши бастакори” – Ойдин Абдуллаева;\n“Йилнинг энг яхши раққосаси” – Дилором Мадраҳимова;\n“Энг яхши опера аёл хонандаси” – Ширин Маматова;\n“Йилнинг энг яхши гуруҳи, ансамбли, оркестри” – Ойбек ва Нигора;\n“Йилнинг энг яхши эркак эстрада хонандаси” – Абдурашид Йўлдошев;\n“Йилнинг энг яхши аёл эстрада хонандаси” – Малика Эгамбердиева;\n“Йилнинг энг яхши спортчиси” – Дмитрий Шокин;\n“Спорт маликаси” – Диёра Келдиёрова;\n“Йилнинг энг яхши спорт мураббийи” – Жалол Юсупов;\n“Йил параолимпиячиси” – Норбеков Хусниддин;\n“Йилнинг энг яхши ҳайкалтароши” – Асланбек Алназаров;\n“Йилнинг энг яхши ҳунарманди” – Жасур Жумаев.\nЭслатиб ўтамиз, мазкур тадбир Kun.uz сайти мухбирлари томонидан онлайн ёритиб борилди.


Керри АҚШ Эронга америкалик маҳбусларни озод қилиш учун 400 млн доллар берилганини рад этди\n23:23 / 04.08.2016\nАҚШ Давлат котиби Жон Керри Аргентина пойтахти Буэнос-Айресдаги матбуот-анжуманда АҚШ президенти Барак Обама маъмуриятининг Эронга 400 млн доллар нақд пул бериш қарорини ҳимоя қилди, деб хабар бермоқда Reuters ахборот агентлиги.\nШу билан бирга Керри пуллар Теҳрон томонидан америкалик маҳбусларни озод қилишга йўлланган пул бўлгани ҳақидаги ахборотни рад этди.\n"АҚШ гаров пули тўламайди", деб айтди Керри. Унинг айтишича, пуллар Эроннинг Гаага трибуналида АҚШ ва Эрон ўртасидаги ўзаро даъволарни кўриб чиқиш бўйича Эроннинг шикоятлари доирасида амалга оширилган.\nАввалроқ The Wall Street Journal АҚШ маъмурияти жорий йил бошида Эронга 400 млн доллар нақд пул бўлган самолётни жўнатганини маълум қилганди.\nТаъкидланишича, бу бортида 400 млн долларга тенг хорижий валюта ортилган, таниш белгиларига эга бўлмаган юк самолёти бўлган. Нашр маълумотларига кўра, Эрон бу пулларга 4 нафар америкалик маҳбусни озод қилиш учун транш сифатида қараган бўлиши мумкин, бироқ Оқ уй бу боғлиқликни рад этмоқда.


Алишер Қодиров Ўзбекистонда электрон сигареталарни тақиқлашни таклиф қилди — Sof.uz\nАлишер Қодиров Ўзбекистонда электрон сигареталарни тақиқлашни таклиф қилди\n14.11 11:01 61 Ўзбекистон\n«Миллий тикланиш» демократик партияси 12 ноябрь куни Қонунчилик палатасида ўтказган фракция йиғилишида «Алкоголь ва тамаки маҳсулотларининг тарқатилиши ҳамда истеъмол қилинишини чеклаш тўғрисида»ги қонун лойиҳасини кўриб чиқди. Бу ҳақда партия ахборот хизмати хабар қилди.\nҚайд этилишича, қонун лойиҳаси депутатларнинг қизғин муҳокамаларига сабаб бўлган. Фракция аъзоларининг барчаси қонун лойиҳасида электрон сигареталарни тақиқлаш бўйича қатъий чеклов киритишни таклиф қилган.\n«Дунёнинг 32 мамлакатида электрон сигареталар чекланган экан, нима учун биз чекламаслигимиз керак. Мутахассислар унинг генофондга жиддий таъсир кўрсатишини айтмоқда. Партиямиз ҳам ушбу масалани мунтазам кўтариб келади. Ким нима деса десин, ушбу қонун лойиҳасига электрон сигареталарни қатъий тақиқлаш бўйича чеклов киритилмас экан, биз ушбу қонуннинг қабул қилинишига қарши овоз бераверамиз», — деган фракция раҳбари Алишер Қодиров.\nТаъкидланишича, таклиф бир овоздан қўллаб-қувватланган ва қонун лойиҳаси қўмитага қайтарилган.\nМаълумотларга қараганда, ҳозирда Тошкентдаги 1000 дан ортиқ дўконда бир марта ишлатиладиган никотинни етказиб берадиган электрон тизимлар сотиляпти. Бу эса тамаки маҳсулоти бозорининг 40 фоизини ҳамда қиймат ифодасида тамаки маҳсулоти бозори улушининг 4 фоизини ташкил қилади


Атроф-муҳитни муҳофаза қилиш – аҳоли саломатлигини сақлашнинг муҳим омили — Ishonch Gazetasi\nАтроф-муҳитни муҳофаза қилиш – аҳоли саломатлигини сақлашнинг муҳим омили\nДавлатимиз раҳбарининг 2017 йил 21 апрелдаги фармонига мувофиқ, экология ва атроф-муҳитни муҳофаза қилиш соҳасида давлат бошқаруви тизими такомиллаштирилди. Ўзбекистон Республикаси Экология ва атроф-муҳитни муҳофаза қилиш давлат қўмитаси қайта ташкил этилиб, унинг зиммасига экологик ҳолатни яхшилаш, маиший чиқиндиларни йиғиш, сақлаш, ташиш, утилизация қилиш ва қайта ишлаш борасида кўплаб вазифалар қўйилди.\nШунингдек, 2017-2021 йилларда маиший чиқиндилар билан боғлиқ ишларни тубдан яхшилаш юзасидан комплекс дастур қабул қилиниб, молиялаштириш манбалари аниқ белгилаб берилди.\nТизимда 13 та “Тоза ҳудуд” давлат унитар корхонаси ва уларнинг 174 та туман (шаҳар) филиали ташкил этилди. Ушбу унитар корхоналар балансига 1 минг 300 та махсус техника, 1 мингта чиқинди тўплаш майдончаси, 5 минг 800 та контейнер ва 172 та полигон ўтказилди.\nЎтган йили қўшимча 305 та чиқинди тўплаш майдончаси қурилиб, 2 мингдан зиёд контейнер билан жиҳозланди. Республика бўйича жами 295 та полигон тўлиқ хатловдан ўтказилиб, уларнинг кадастри тузилди, 97 та чиқинди полигони тартибга келтирилди. Қўмита қошида маиший чиқиндилар билан боғлиқ масалаларни назорат қилиш инспекцияси ташкил этилди.\nБироқ, бу соҳада ҳали ўз ечимини кутаётган масалалар ва қилинадиган ишлар жуда кўп. Масалан, юртимизда 53 фоиз аҳолига санитар-тозалаш хизмати кўрсатилади, холос. Шундан атиги 15 фоизи хусусий сектор ҳиссасига тўғри келади. Деярли барча қишлоқларда маиший чиқиндиларни йиғиш, сақлаш ва ташиш умуман йўлга қўйилмаган.\nЙиғилишда шу каби камчилик ва муаммолар танқидий таҳлил қилиниб, тизим олдидаги долзарб вазифалар белгилаб берилди.\nЭкология ва атроф-муҳитни муҳофаза қилиш давлат қўмитасига тегишли вазирликлар билан биргаликда шаҳарларда чиқинди йиғиш шохобчаларини тартибга солиш, қишлоқ аҳоли пунктларида санитар-тозалаш хизматларини ривожлантириш бўйича 5 йиллик дастур ишлаб чиқиш вазифаси қўйилди.\nУшбу дастурда кўп қаватли уйларда яшовчи аҳоли сонидан келиб чиқиб, чиқинди йиғиш майдончаларини намунавий лойиҳалар асосида оптимал ташкил этиш, чиқинди ташиш махсус техникалари харидини кўпайтириб, қишлоқ аҳолисини санитар-тозалаш хизматлари билан босқичма-босқич қамраб олиш, давлат-хусусий шериклик принципи асосида “Тоза ҳудуд” унитар корхоналари буюртмасига кўра соҳада тадбиркорлар иштирокини кенгайтириш чора-тадбирлари назарда тутилади.\nМаиший чиқиндиларни қайта ишлаш ҳақида сўз борар экан, Президентимиз хорижий давлатлар тажрибасини ўрганиш ва кенг жорий этиш зарурлигини таъкидлади.\nГермания, Бельгия, Япония, Голландия, Швеция каби мамлакатларда 60-65 фоиз маиший чиқинди қайта ишланади, 20-25 фоизидан энергия олинади, қолган қисми ёқилади. Яъни чиқиндини полигонларда кўмишга ҳам эҳтиёж йўқ, деди Шавкат Мирзиёев. Бунинг натижасида ер ресурслари тежалади, иқтисодий самарага эришилади ва атроф-муҳитга салбий таъсир камаяди.\nШундан келиб чиқиб, жорий йилда мамлакатимизнинг 9 та шаҳрида чиқиндини йиғиш ва қайта ишлаш кластерларини ишга тушириш бўйича топшириқ берилди. Бу борада Сурхондарёда ташкил этилган кластер фаолияти намуна қилиб кўрсатилди.\nШунингдек, Фарғона водийси, Жиззах, Сирдарё, Тошкент вилоятларида амалга ошириладиган чиқиндини қайта ишлаш лойиҳалари бўйича инвесторлар билан битимлар имзолаш, лойиҳа ҳужжатларини тайёрлаш ва молиялаштириш юзасидан “йўл харитаси”ни ишлаб чиқиш вазифаси қўйилди.\nМаиший чиқиндиларни утилизация қилиш ишларини тизимли ташкил этиш масаласи ҳам муҳокама қилинди. Пластик, полиэтилен ва бошқа қадоқлаш материалларини тўплаш, утилизация қилиш ёки қайта ишлашга топширишда иштирок этаётган юридик ва жисмоний шахсларни рағбатлантириш механизмини жорий қилиш зарурлиги қайд этилди.\nАтроф-муҳит ифлосланишининг олдини олиш соҳасида давлат назоратини кучайтириш зарурлиги таъкидланди. Масалан, Андижон, Ангрен, Бухоро, Навоий, Фарғона, Олмалиқ, Бекобод, Чирчиқ, Тошкент ва Нукус каби саноатлашган шаҳарларда ҳавонинг чанг билан ифлосланиш даражаси санитар меъёрдан ўрта ҳисобда 2,7 баробар ортгани кузатилган.\nШу боис, Экология давлат қўмитаси мутасаддиларига халқаро тажриба асосида атроф-муҳитни муҳофаза қилиш Миллий концепциясини ишлаб чиқиш вазифаси юклатилди.\nЙиғилишда ўсимлик ва ҳайвонот дунёси объектларини муҳофаза қилиш, улардан оқилона фойдаланиш, муҳофаза этиладиган ҳудудларни кенгайтириш масалалари ҳам муҳокама қилинди.\nМасалан, ўтган йили ҳайвонот ва ўсимлик дунёси бўйича 3 минг 782 та ҳуқуқбузарлик ва браконъерлик ҳолатлари аниқланган. 8 та давлат қўриқхонасидан 6 таси Ўрмон хўжалиги давлат қўмитасида, 2 таси Геология ва Экология қўмиталари тасарруфида бўлиб, уларни бошқаришда ягона тизим мавжуд эмас. Шу боис, қўриқхоналарни ягона давлат органига бириктириш масаласини ўрганиб, асосли таклифлар ишлаб чиқиш зарурлиги таъкидланди.\nЧиқиндиларни тўплаш ва ташиш ишларини доимий назорат қилиш, аҳолининг бу борадаги маданияти ва масъулиятини ошириш масалаларига ҳам алоҳида эътибор қаратилди.\nБу борадаги ишлар замирида одамларнинг соғлиғи, турмуш фаровонлиги ётибди. Шу боис, бу масала билан ҳар бир туманда ва доимий шуғулланиш керак, деди давлатимиз раҳбари.\nАёлнинг муқаддас бурчи бор…


Россиянинг энг совуқ жойларидан бири Колимага ўзбеклар доимий яшаш учун кўчиб келмоқда — Sof.uz\n12.11 14:19 11448 Жаҳон\nРосстат маълумотларига кўра 2019 йили Магадан вилоятидан 3 364 киши кўчиб кетган, 2 419 киши эса кўчиб келган.\nСобиқ магаданликларнинг аксари Краснодар ўлкаси, Санкт-Петербург, Москва, Белгород вилояти ва Россия пойтахтига кўчиб ўтишни афзал кўрган.\nКолима – Россия шимоли-шарқидаги тарихий вилоят. У Колима дарёси ҳавзаси ва Охота денгизининг шимолий қирғиғини ўз ичига олади. Колима тарихий вилоят бўлгани учун унинг ҳудуди шартли равишда бутун Магадан вилояти, Ёқутистоннинг шарқий туманлари ва Камчатка ўлкасининг шимолини ўз ичига олади. Колима ўлкаси ҳеч қачон алоҳида маъмурий бирлик сифатида ажратилмаган, турли вақтларда турли маъмурий-ҳудудий бирликлар таркибида бўлиб келган.\nқатағон Россия Магадан Колима ўзбеклар\n22.02 10:36 4249\n20.02 22:15 2019\n21.02 19:27 1944\n22.02 14:39 1867\n21.02 16:13 1595\n22.02 09:11 279 Ўзбекистон\n21.02 18:48 1385\nWildberries онлайн дўкони эгаси Россиянинг энг бой аёли бўлди\n20.02 18:56 382 Жаҳон\nРоссия ҳукумати Венесуэла учун пул чоп этиб беради\n20.02 16:30 213


Хитой фуқароси АҚШ ҳарбий технологияларини ўғирлаганига иқрор бўлди\n16:11 / 20.12.2016\nАҚШнинг United Technologies (UTRC) тадқиқот марказида ишлаган хитойлик ўз қилмишларига иқрор бўлди. Хитой халқ республикаси фуқароси Юй Лун, муҳим ҳарбий технологиялар ва ҳужжатларни ўғирлаб, уларни Хитойга топширганини тан олди, деб хабар қилмоқда АҚШ адлия вазирлиги матбуот хизмати.\n"Лун қилаётган ўғирлиги Хитой ҳарбий саноатига фойдали бўлишини англаган ҳолда, муҳим ҳарбий технологиялар ва ҳужжатларни ўмарган. Шу билан, АҚШнинг Хитойга нисбатан жорий қилган аслаҳалар ва технологиялар бўйича эмбаргоси (U.S. Munitions List technology)ни қасддан бузган", — деган АҚШ бош прокурори ёрдамчиси в.б. Мэри Маккорд.\nАмерика адлия вазирлиги маълумотларига кўра, АҚШда яшаш ва ишлаш рухсатномасига эга бўлган 38 ёшли Лун жиноий фаолият билан шуғуллангани ва тижорий сирни хорижий ҳукуматга ошкор қилганини тан олган. Мазкур жиноят учун энг кўп қамоқ жазоси 15 йилни ташкил этади. У, шунингдек, қурол-яроғлар экспортини назорат қилиш тўғрисидаги қонун талабларини бузган. Бунинг учун, у 20 йилга озодликдан маҳрум қилиниши мумкин.\nСуд ҳужжатларида қайд этилишича, 2008 йил майидан 2014 йил майига қадар Лун UTRC’да бош муҳандис бўлиб ишлаган. Унинг фаолияти F119 ва F135 қирувчи самолётлари учун двигателлар ишлаб чиқариш билан боғлиқ бўлган.\n2014 йилда Хитойга қайтган Лун қатор университетлар ва илмий институтлар билан ҳамкорлик қилган.\nАдлия вазирлигининг маълум қилишича, айбланувчига нисбатан неча йил тайинлаш борасида хулосага келингани йўқ. У қўлга олинганидан бери, вақтинчалик ҳибсда сақланади.\nАҚШ Хитой United Technologies ҳарбий технология Юй Лун


Банин-Назир Ғазоти « Ўзбекистон Халқ Ҳаракати\n28 July 2016 - 6:00\nТАРИХИ МУҲАММАДИЙ — 67\nМадина атрофида қишлоқ қилиб ўлтиришган бир тоифа яҳудийлар бор эди. Улар биз Ҳорун алайҳиссаломнинг авлодларимиз, дейишарди. Ислом келмасдин илгари мадиналик Хазраж қабиласи билан бирлашиб, дўстлик аҳдини боғламиш эдилар. Расулуллоҳ Мадинага ҳижрат қилиб келганларидан кейин шу ердаги яҳудийлар билан тинчлик ҳақида бир шартнома тузган эдилар. Лекин яҳудлар бу аҳдномани буздилар. Кўнгилларида яшириниб ётган ҳасадлари яна қўзғолди.\nВоқеа шундоқ эрдиким, бир куни Расулуллоҳ бир неча саҳобаларни олиб, бир иш тўғрисида шу яҳудийлар билан сўзлашгани келдилар. Улар ҳам ҳурмат кўрсатиб: «Эй Абул Қосим, хуш келдингиз, сизга зиёфат тайёрладик, уни егизайлик, сўнгра нима ҳожатингиз бор эрса, албатта адо қилгаймиз», дейишиб Расулуллоҳни бир уй соясига жой солиб ўтказдилар.\nКейин буларнинг кўнгилларига шайтон кириб, ниятлари бузилди. Расулуллоҳга қасд қилмоқчи бўлиб, яҳудийлар ўзаро шундоқ қарорга келдилар: «Муҳаммадни ўлдирмоқ учун бундай пайт ҳеч вақт келмайди, энди бу фурсатни ўтказмасдан, бунинг ишини шу ерда тамом қилайлик. Бир киши яширинча том устига чиқсун ва катта тош билан Муҳаммадни бошига уриб, ўлдирсин. Шу билан бундин ҳаммамиз қутулгаймиз. Қолган йўлдошларини қочирмай, барчасини асир олгаймиз. Буларни Маккага элтиб, қонларига ташна бўлиб турган Қурайш халқига оғир баҳо билан сотгаймиз», дейишиб, шу хиёнатни қилмоққа аҳд қилдилар.\nМана шу чоғда Жаброил алайҳиссалом ваҳий келтириб, бу хабарни Пайғамбаримизга билдирдилар. Дарҳол Расулуллоҳ ҳожат қилмоқчи бўлиб, ташқарига чиққанларича қайтиб у жойга кирмасдин, йўлга тушиб Мадинага қараб жўнадилар. Аммо бу ишдин саҳобаларнинг хабарлари йўқ эди. Расулуллоҳ қайтиб кирмасдин кечикиб қолганлари учун ташвишланиб, ҳаммалари ташқарига чиқишиб, Расулуллоҳни кўрмагач, ҳайронликда қолдилар. Шу орада Мадина томонидан келаётган бир одам Расулуллоҳнинг Мадинага кетаётганларини йўлда кўрдим, деб хабар берди. Буни онглашиб, саҳобалар чопганларича Расулуллоҳга етдилар. Сўнгра айтдиларким:\n— Сиз бир ишга шошилгандек бўлиб у жойдин чиқиб, қайтиб кирмадингиз. Бизлар хабарсиз қолиб, сиздан кўп ташвишландик, бунинг сабаби нима эканини билмадик? — дедилар.\n— Яҳудлар мени ўлдириш учун қасд қилмиш эдилар. Бу ҳақда Жаброил алайҳиссалом ваҳий келтириб, менга билдирдилар, шу учун алардин сақланиб қайтиб кирмадим, — дедилар.\nШундай қилиб, яҳудларнинг қилган хиёнатлари маълум бўлди. Ўртада тузилган илгариги аҳднома шартларини ўзлари буздилар. Расулуллоҳга қилган хиёнатларини юзага чиқардилар. Бу хиёнатлари ҳаммага маълум бўлгач, Расулуллоҳ соллаллоҳу алайҳи васаллам Муҳаммад ибн Саламани уларга юбориб, бир неча кун ичида хоинлар араб тупроғидан чиқиб кетсунлар, деб амр қилдилар. Бу фармон боргандин кейин бошларига қиёмат келиб ичларига ғулғула тушди. Бу ишга сабаб бўлувчиларни ёмонлаб, аларга таъна айтишдилар. Ислом аҳлига қазиган чуқурларига ўзлари йиқилдилар. Ёпиқ турган офат эшигини ўзлари очганликдан уни ёпиш учун Расулуллоҳга узр айтмоққа тиллари йўқ эди. Мана шундай бўлгач, ночор қолишиб, жой-жўшларини, боғ-бўстонларини ташлашиб кетмоқчи бўлдилар. Мана шу чоғда буларнинг дўстлари — Мадина мунофиқларидан яширинча хабар келдиким: «Биз сизлар билан биргадурмиз. Агар Муҳаммад билан урушар бўлсангиз, ёрдамга тайёрдурмиз», деб яҳудларга ваъда қилдилар. Буларнинг сўзига ишонишиб, кўчишни кечиктирдилар.\nБуни кўриб Расулуллоҳ уруш жамалғусини қилишга буюрдилар ва етарлик аскар йиғилди. Туғ байроқлар боғланиб, бош туғни Ҳазрати Алига бердилар. Мадина шаҳрига ибн Умму Мактумни волий қилиб, сўнгра душман устига юриш қилдилар. Бу хабар яҳудларга эшитилгач, қарши чиқиб урушолмай, қўрққанларидан қочиб қўрғонларига киришди.\nРасулуллоҳ олти кеча-кундуз қўрғонни қамал қилдилар. Шунгачалик ёрдамга ваъда берган Мадина мунофиқларидан хабар бўлмагач, алардин умидлари узилиб, бошқа йўл топиша олмаганларидан кейин, Расулуллоҳга элчи юбориб:\n— Уруш қуролларимизни бутунлай топширайлик, ҳар бир оилага ўзимиз хоҳлаганимизча бир туя юк мол олайлик, жонимизга омонлик берилсин, шу билан араб тупроғидан чиқиб кетайлик, — дедилар.\nРасулуллоҳ бунга розилик билдирдилар. Сўз шунга тўхталгандин сўнгра, яҳудлардин бир қанчалари Хайбарга кўчишиб, қолганлари эса Шом тупроғидаги Азруъот деган жойга кетишди. Булардин қолган бутун мол-дунёлари хазинага олинди. Расулуллоҳ бу ғанимат моллардин фақир мискинларга, етим болаларга, тул хотунларга насиба чиқариб, аларга улашиб бердилар. Ўртада қон тўкилиб, уруш бўлмаганликдан аскарларга бу молдин берилмади. Чунки бу воқеада ўлжа тушган молларни баъзи саҳобалар Исломдин илгариги араблар одатларича бўлишиб олмоқни истадилар.\nМана шу чоғда тушган Ҳашр сурасидаги оятларнинг ҳукмига қараб, Расулуллоҳ бу молларни хазинага олиб, шариат буюрган ўрнига бердилар. Шу кундан бошлаб, урушда олинган ўлжа молларини бўлиш усули араб одатларича бўлмай, балки Қуръон ҳукмига боғланди. Шундай бўлиб, бу сафарда уруш-талаш бўлмасдин, буларнинг шарридан мусулмонларни Худо қутқарди.


“Ўзимдаги ҳамма яхши хислатлар учун китобдан миннатдорман” — 21asr.uz\nОнам беш ёшда оталари, саккиз ёшда оналаридан айрилиб, етим ўсган ғариба аёл, акамни ўзига ота қилиб олган, мени ака, укаларимни ука, амаки ва тоғалар қилиб олган эдилар. Кейин сингилларим: онамнинг она ва опалари туғилди. Бу юксак мартабаларимиз дилимга ғамгинлик бериб, кўзимни ёшлатар эди. Ўша илк ғамларим, кўз ёшларим кўнглимда уйғонган илк шеърлар бўлса, ажаб эмас.\nШўро даврида руҳ озуқаси бўлган маърифат, миллий тарих хазиналари, илоҳий ҳақиқатлар, Қуръони карим, ҳадиси шарифлар тақиқланиб, халқнинг биргина маънавий таянчи адабиёт бўлиб қолган эди. Ҳатто ҳинд кинофильмлари, ўта содда бўлишига қарамай, халқимизнинг миллий туйғуларига мувофиқ тушар, қайноқ инсоний ҳисларни сақлашга сабаб бўлиб, ёшлар ўзаро табрикномаларида бир-бирига “ҳиндуёна муҳаббат” тилар эди.\nМуҳтарам кишилар таржима қилган баъзи романлар борки, гарчи уларда “буржуа” разолати, фоҳишабозлик фош этилган бўлса-да, одамлар, ёшлар улардан яхшиликни ўрганади, дейиш қийин. У китоблардан ёшлар ўша жирканч ҳаётни, бузуқликни, беҳаёликни ўрганмасмикин, деган қўрқувдаман. Телевидениедаги баъзи сериаллар ҳам шунга дохилдир. Қадим шарқ маданиятида гуноҳни ёзиш тугул, гапиришга рухсат бўлмаган. Чунки гуноҳ гапирилса, инсонлар унга кўникиб қолади, жирканч ишдан ҳазар қилмайдиган, уни тўхтатмайдиган бўлади.\nАдабиёт азал-абад эзгуликни, одамийликни, меҳр-муҳаббат ва дўстликни, покликни, олий инсоний фазилатларни устун тутади. “Ўзимдаги ҳамма яхши хислатлар учун китобдан миннатдорман”, деганда атоқли адиб КИТОБнинг моҳиятини очиб берган. Китоб муборак ва мўътабар нарсадир. У шармандали ҳаёт мажмуъи бўлиб қолмаслиги керак. Шукур Холмирзаев Толстой тилидан: “Санъатнинг энг улуғ вазифаси эса – инсонларни бирлаштириш, бир-бирига биродар қилишдан иборат”, дейди. Бас, адабиётимизда мумтоз, аслий гўзал анъаналар давом этиб, нохуш иллатлар барҳам топишини истайман.\nЎзбекистонда хизмат кўрсатган ёшлар мураббийи, шоир, таржимон.\n“Ёшлик” журнали 2011 йил\n38 minut avval


Ўзбекистондаги 20та конга инвесторларни жалб қилиш бўйича кўрсатма берилди\n21:10 / 27.04.2020\nЎзбекистон Президенти Шавкат Мирзиёев 27 апрель, душанба куни, геологияда амалга оширилаётган ишлар таҳлили ва галдаги вазифалар муҳокамасига бағишланган йиғилиш ўтказди.\nПрезидент матбуот хизмати томонидан маълум қилинишича, охирги уч йилда ушбу соҳани тубдан ислоҳ қилиш бўйича муҳим қарорлар қабул қилинди. Шу даврда тармоққа ажратилган маблағлар 3 баробарга ошди. Ускуналарнинг учдан бир қисми янгиланди. 850 тадан зиёд илғор ва инновацион технологиялар жорий этилди.\nНатижада қидирилаётган қазилма бойликлари турлари 3 тадан 17 тага кенгайди. Руда таркибида аниқланадиган элементлар сони 12тадан 40тага етказилди. 2019 йилда Марказий Осиёда илк бор замонавий аэрогеофизик комплекс ишга туширилиб, ер қаърини инновацион усулларда ўрганиш йўлга қўйилди.\nШунингдек, геология ишларининг бошланғич босқичида замонавий ГИС-технологиялари асосида дунёда тан олинган Global-Mapper, Erdas, ENVI дастурлари ва юқори аниқликдаги Landsat, Aster космосуратларидан фойдаланиш жорий этилди. Бу усуллар анча чуқур қатламлар ҳақида юқори аниқликда маълумот олиш ҳамда катта ҳудудларни қисқа муддатда ўрганиш имконини бермоқда. Энг муҳими, вақт ва харажат тежалмоқда.\nСоҳадаги ишларни изчил давом эттириш мақсадида 2020 йилда геология-қидирув ишларига 1,6 триллион сўм ажратилди.\nЙиғилишда мазкур ишлар ҳажмини ошириш, хорижий инвестициялар жалб этиш масалалари кўриб чиқилди.\nЙил якунига қадар олтин ва кумуш ресурслари, мис ва 8 турдаги норуда бойликлари захираларини кўпайтириш зарурлиги таъкидланди. Бунинг учун техникаларни янгилашни давом эттириш керак. Масалан, замонавий ускуналарни қўллаш ҳисобига бурғилаш чуқурлигини 800 метрдан 1200 метрга етказиш, иш самарадорлигини эса 1,7 бараварга кўпайтириш мумкин.\nШу боис 2020 йилда геофизика, бурғилаш, тоғ-кон ва лабораторияда қўлланиладиган 385 та ускунани модернизация қилиш бўйича топшириқ берилди. Йил якунига қадар углеводородга истиқболли 16 та майдонни аниқлаш, 23 та янги кон захираларини тасдиқлаш вазифаси қўйилди.\nСоҳанинг инвестицион жозибадорлигини ошириш масаласи муҳокама қилинар экан, давлат раҳбари бунинг учун халқаро стандартларни жорий этиш кераклигини таъкидлади. Хорижий мутахассисларни жалб қилиб, геологларни JORC стандартлари бўйича маълумот тайёрлашга ўқитиш муҳимлиги қайд этилди.\nЎзлаштириш учун тайёр 20та конга тажрибали инвесторларни жалб қилиш, бошқа истиқболли майдонлар бўйича сармоявий лойиҳаларни шакллантириш юзасидан кўрсатмалар берилди.\nГеология соҳаси қишлоқ хўжалиги ерларини сув билан таъминлашда ҳам муҳим ўрин тутади. Хусусан, қудуқлар қазиш учун ҳар бир туманга махсус техникалар етказилиши белгиланган.\nЙиғилишда 3 минг гектарга сув чиқариш учун 70 та қудуқ бурғилаш бўйича вазифа қўйилди. Шунингдек, жорий йилда 200 та янги қудуқда сув сарфини, 400 та қудуқда ер ости сув сатҳини онлайн мониторинг қиладиган тизим жорий этиш ҳамда ер ости сувлари интерактив харитасини яратиш зарурлиги таъкидланди.\nГеология ривожида фундаментал, илмий, инновацион ва амалий тадқиқотларнинг ўрни катта. Шу боис йил якунигача 2,5 минг квадрат километр майдонни космик тасвирлар орқали, 5 минг квадрат километр майдонни аэрогеофизика усули орқали геологик ўрганиш юзасидан топшириқлар берилди.\nЖорий йил 24 январда Олий Мажлисга йўлланган Мурожаатномада ҳамда 31 январь куни илм-фан вакиллари билан учрашувда давлатимиз раҳбари геология соҳасида илмий салоҳиятни ривожлантиришга доир қатор истиқболли вазифаларни белгилаб берган эди.\nШу асосда Геология фанлари университетини ташкил этиш бўйича иш олиб борилмоқда. Унинг ўқув дастурлари Санкт-Петербург кончилик университети ва бошқа хорижий таълим муассасаларининг илғор тажрибаси ёрдамида ишлаб чиқилмоқда.\nБугунги йиғилишда мазкур янги университет қошида Геология музейини ташкил этиш ва унинг фаолиятини ўқув жараёнига боғлаш юзасидан кўрсатмалар берилди.\nГеология соҳасидаги ишларнинг бориши кўриб чиқилди\n23:57 / 06.11.2020\nПрезидент соғлом турмуш тарзига оид тарғибот баннерларини 15–20 фоизга кўпайтириш бўйича топшириқ берди\n22:14 / 06.11.2020\nАндижон вилояти ҳокими мажбурий тиббий текширувдан ўтказишни жорий этиш таклифини билдирди\n21:20 / 06.11.2020\nҲудудларда ўз хусусияти ва касалликлар таркибига қараб даволаш муассасалари ташкил этилади


Мамлакатимизнинг Туркиядаги дипломатик миссияларида бош вазир муовини Азиз Абдуҳакимов бошчилигидаги Ўзбекистон делегациясининг Туркиянинг "Pegasus Airlines"авиакомпанияси вакиллари билан ишчи учрашуви ташкил этилди.\nМузокаралар чоғида Ўзбекистонга сайёҳлик оқимини кўпайтириш ва қўшимча рейсларни очиш имконияти юзасидан фикр алмашилди.\nЎзбекистоннинг тарихий ва маданий меросини ўрганмоқчи бўлган чет эл фуқароларининг кўпайиб бораётганлиги боис Анқара ва Истанбулдан Тошкент, Самарқанд, Бухоро ва бошқаларга тўғридан-тўғри парвозлар ташкил этиш орқали Туркия ва Ўзбекистон ҳаво хизматларини диверсификация қилиш масаласини ўрганиш зарурлигини таъкидлади.\nТуркия томонига кўра, "Pegasus Airlines" - Европа, Яқин Шарқ ва Туркияда мунтазам ва чартер йўловчи ташишни амалга оширувчи дунёдаги етакчи арзон (low-cost) авиакомпаниялардан бири. Компания ўз флотида 92 та самолётга эга ва 113 та йўналишга (35 - ички, 78-халқаро, ҳафтасига тахминан 3000+ рейс) рейсларни амалга оширади.\nМузокаралардан сўнг "Pegasus Airlines" компанияси вакиллари Сабиҳа Гёкчен аэропорти ва авиакомпания ўқув марказига тур уюштириб, унда ташувчининг навбатдаги рейсни ташкил этишдаги мавжуд салоҳияти ва амалий фаолиятини намойиш этди.\n370 марта ўқилди\nДругие материалы в этой категории: « Ҳиндистон ва Бангладеш аҳолиси орасида Ўзбекистондаги тарихий-исломий қадамжоларга қизиқиш юқори бўлмоқда\tМасжидлар сони 2081 тага етди »